Она вужудидаги митти юракнинг овоз бериши жуда ёқимли ҳолат. Айниқса, унинг ҳаракатланиши ўзгача кайфият бағишлайди. Батафсил... Янги шарх қўшиш ҲОМИЛАДОРЛАРНИНГ ЁЗГИ МУАММОЛАРИ\nВужудингизда митти юракчанинг овоз бериб ураётганини ҳис қилишингиз ҳамон ҳаёт тарзингиз ўзгара бошлайди. Батафсил... Янги шарх қўшиш ҲОМИЛАДОРЛИКДА ШИШИБ КЕТИШ ХАВФЛИМИ? Табриклаймиз яқинда она бўласиз! Энди танангизда кечадиган турли ўзгаришларга ҳам тайёр туришингиз лозим. Батафсил... Янги шарх қўшиш ҲОМИЛАДОРЛИКДАГИ ШИШЛАРДАН ЭҲТИЁТ БЎЛИНГ!\nҲомиладорлик даврида аёл организмида турли ўзгаришлар юз беради. Уларнинг айримлари бўлажак оналарни бироз ташвишлантиради. Масалан, шишлар. Батафсил... Янги шарх қўшиш ҲОМИЛАДОР АЁЛЛАРГА ТАВСИЯ ЭТИЛМАЙДИ!!!\nДоривор ўтлар. Ҳомиладорлик даврида ҳар қандай ўтли дамламаларни ичишдан воз кечинг. Зарурият туғилгандагина шифокор билан маслаҳатлашинг.\nБатафсил... Янги шарх қўшиш ҲОМИЛАДОР АЁЛ БИЛИШИ КЕРАК БЎЛГАН 13 МАЪЛУМОТ Она вужудидаги митти юракнинг овоз бериши жуда ёқимли ҳолат. Айниқса, унинг ҳаракатланиши ўзгача кайфият бағишлайди. Батафсил... Янги шарх қўшиш ҲОМИЛАДОРЛИКДА БОШ ОҒРИСА\nБош оғриғининг бир қанча сабаблари бўлиши мумкин: гормонал ўзгаришлар, қон босимининг пастлиги, гипертония, нотўғри таомланиш, оч қолиш, ортиқча вазн, уйқуга тўймаслик, жисмоний хорғинлик. Батафсил... Янги шарх қўшиш ПАҲЛАВОН ТУҒИЛАДИ! Ҳар бир она паҳлавондек фарзанд кўришни, унинг дўмбоқ юзу қўлчалари билан фахрланишни орзу қилади. Батафсил... Янги шарх қўшиш ҲОМИЛАДОРЛИКДАГИ ДЕПРЕССИЯДАН ҚАНДАЙ ҚУТУЛИШ МУМКИН?\nСтатистика бўйича ҳомиладор аёлларнинг қарийб 20 фоизи енгил ёки ўрта даражадаги депрессияга мойил бўлишади. Батафсил... Янги шарх қўшиш ҲОМИЛАДОР АЁЛГА АТАЛГАН “ЧЎПЧАК”ЛАР\nАёл киши ҳомиладор бўлди, дегунча қўни-қўшнию амма-холалар унга турли ирим-сиримлар, ўзлари билган-билмаган “доно” маслаҳатларни илинишади. Батафсил... Янги шарх қўшиш Бошқа мақолала...\nБЎЛАЖАК ОНАДА АЛЛЕРГИЯ БЎЛСА...\nҲОМИЛАДОРЛИКДА АСАБЛАР «ЧАТОҚ» БЎЛСА...\nҲОМИЛАДОРЛИК ДАВРИДА ТИШ ОҒРИҒИНИ ҚАНДАЙ ҚОЛДИРИШ МУМКИН?


Бетон йўллар | YO'L - LOYIHA BYUROSI\nМустаҳкам, пухта, емиришга чидамли цементли бетон йўл асослари ва қопламалари учун мўлжалланган материал сифатида ўзини яхши томондан кўрсатди. Ҳисоб-китоблар цементбетонни қўллаш халқ хўжалигига катта иқтисод келтиришини тасдиқламоқда.\n1913 йилда Тифлисда бетон қопламали биринчи йўл қурилган эди.\nҚурилишдаги бевосита иқтисодий фойдадан ташқари, бетон қоплама йўлдан фойдаланишда сезиларли техник-иқтисодий устунликни беради. Бетон чидамлилигининг юқорилигини сақлаш ва таъмирлаш учун сарф-харажатларни минимумгача қисқартиришга имкон беради. Бетон қопламали автомобиль йўлининг хизмат муддати асфальтбетон қопламали йўлга нисбатан бир неча баравар каттароқ. Яхши қурилган цементбетон қопламали йўл (1-расм) мукаммал таъмирлашсиз бир неча ўн йил хизмат қилиши мумкин. Цементбетонли йўл қопламаси қалинлиги камида 24 см бўлган плитани ифодалайди.\n1-расм. Цементбетон қопламали автомобиль йўли (А380 а/й).\nАгар йўл ялпи бетон тасма билан қопланса, ҳарорат ўзгарганда (кечаси ва кундузи, ёзда ва қишда) бетон плитанинг ўлчами ўзгара бошлайди – кенгаяди ва қисқаради, ва унда бетон ёрилишига олиб келадиган кучланишлар юзага келади. Ҳаммага маълумки, темир йўл изларини қуришда рельсларни ҳароратдан кенгайишда қийшайишдан сақлаш учун ҳеч қачон бир-бирига зич жойлаштирилмайди, аксинча, туташиш жойларида бир неча миллиметрлик тирқиш қолдирилади. Ёзда бу тирқиш ёпилади, қишда эса рельсларнинг учлари ажралади.\nБетон йўлда ҳам маълум бир масофаларда чоклар – тирқишлар қилинади. Иссиқлик таъсирида бетон плита бузилмаслиги учун кенгайиш чоклари – бетон қопламанинг ёндош плиталари орасида икки томони очиқ тирқишлар қилинади. Плита остидаги асосга сув ўтмаслигини таъминлаш учун чоклар битумли эластик мастика билан тўлдирилади. Мўътадил иқлим шароитида кенгайиш чоклари ҳар 30-50 метр оралиқда жойлаштирилади. Бу масофа бетон қоришмаси ётқазилаётган вақтдаги ҳароратга, шунингдек жойнинг иқлимига боғлиқ.\nАгар кенгайиш чоклари кўзда тутилмаса, қоплама иссиқ қуёшли кунда қизиб шундай кучланадики, унинг юзасидан бетон бўлаклари бўлиниши мумкин бўлади. Қопламадан куч билан учиши орқали улар бахтсиз ҳодисаларни келтириб чиқариши мумкин. Бундай ҳолат Калифорниянинг (АҚШ) керакли чоклар қилинмаган йўлларидан бирида кузатилган.\nҚоплама ҳарорати бетон қоришмаси ётқазилаётган даврдагига нисбатан пастроқ ҳароратгача совиганда, бетон сиқилади ва бетон плита дарз кетиши мумкин. Бундай дарз-ёриқларнинг олдини олиш учун қоплама хавфли кучланишлар юзага келган ҳолатдагидан кўра кичикроқ масофаларда чоклар билан бўлинади. Бундай чоклар, одатда, 5-10 метр масофада қилиниб, чуқурлиги плита қалинлигининг учдан бир қисмига тўғри келадиган тирқишлардан иборат бўлади. Бу чоклар сиқилиш чоклари деб аталади. Бетонда совуқ таъсиридаги сиқилишдан кучланишлар юзага келганда, бетон плита энг нозик жойида– кесик билан заифлашган кесим бўйича дарз кетади. Сиқилиш чоки худди кенгайиш чоки каби мастика билан тўлдирилади.\nЙўл ўқи бўйлаб ҳам сиқилиш чокига ўхшаш чок қилинади, акс ҳолда бўйлама ёриқ – дарз ҳосил бўлиши мумкин.\nШундай қилиб, цементбетонли йўл қопламаси алоҳида плиталардан ташкил топганга ўхшайди. Бутун қопламанинг яхлитлиги бузилишининг олдини олиш, шунингдек ҳаракатланаётган машиналардан тушадиган оғирликни бир плитадан бошқасига ўтказиш учун чокларда махсус металл стерженлар ўрнатилади.\nҚопламанинг хизмат қилиш муддати уни қуришда бажариладиган барча ишларнинг сифатига боғлиқ.\nЎзбекистон Республикасида бетон қопламали йўллар қурилиши тобора ортмоқда, улар магистрал йўлларнинг асосий тури бўлиб қолмоқда.\nЦементли бетон – ажойиб қурилиш материали ҳисобланади, лекин ундан қилинган иншоотлар ҳақиқатан чидамли ва мустаҳкам бўлиши учун бу ўзига хос материални яхши билиш лозим. У бошқа қурилиш материалларидан ўзининг хусусиятлари ва сифати қурилиш майдонида, иншоотни қуриш жараёнида шаклланиши билан ажралиб туради.\nЦемент ва бетонни тайёрлаш техникаси тинмай ривожланиб бормоқда. Унинг асосида бетон қопламали йўлларни ва темирбетонли кўприкларни қуриш техникаси ривожланмоқда. Цементлар ва бетонларнинг хусусиятларини ўрганиб чиқиш ҳамда бу материалларни унумли ва самарали қўллаш - ҳар бир йўлсоз-қурувчининг вазифасидир.


Rishton.uz - МУРОЖААТ ЎРГАНИЛДИ...\n2021-02-17 22:06:28 266\nРиштон туманидаги Чек Насриддин МФЙ, “Ўзбекистон” кўчасида истиқомат қилувчи фуқаро Исоқжон Набижонов шу йилнинг 17 февраль куни Kun.uz Фарғона телеграм канали орқали фуқаролар номидан туман ҳокимига мурожаат йўллаган. Унда айтилишича, Чек Насриддин МФЙ “Ўзбекистон” кўчасида яшовчи 5 та хонадонга кириб чиқувчи йўл йўқ. Бир неча йиллардан буён ушбу муаммо ҳал этилмаяпти. Аҳоли эса ҳудуддан оқиб ўтувчи зовурдан фойдаланиб келади.\nФуқаро туман ҳокимидан ушбу масалани жиддийроқ ўрганиб, ечимини топишда амалий ёрдам беришини сўраган.\nМазкур мурожаат юзасидан Риштон тумани ҳокими Чек Насриддин МФЙга бориб вазиятни ўрганди. Фуқаро Исоқжон Набижоновнинг ўзи йўқлиги сабабли унинг ота-онаси ва қўшнилари билан билан суҳбатлашди.\nСуҳбат жараёнида шу маълум бўлдики, аслида 5 та хонадон яшайдиган маҳаллага бемалол кириб, чиқиш мумкин бўлган йўл бор. (Сурати илова қилинади). Йўлнинг четидаги зовур ковланаётган пайтда бироз муаммолар бўлиши мумкин.\nҚизиқ томони шундаки, йўлнинг ярмига фуқаролар томонидан қурилиш учун мўлжаланган шағал тукиб қўйилган шунингдек, йўл четига ўтинлар босиб қўйилган.\nТуман ҳокими ушбу хонадонларда яшовчи фуқаролар билан суҳбат жараёнида ушбу кўчани шағаллашда ёрдам беришни айтиб, тез кунлар ичида масалани ижобий ҳал қилиш юзасидан мутасадди ташкилотлар раҳбарларига топшириқлар берди. Масала туман ҳокимлигининг алоҳида назоратига олинди.\nРиштон туман ҳокимлиги Ахборот хизмати.\nSo'nggi marta saytdagi ma'lumotlar 04.12.2021


Skyland Petroleum Россия, Тожикистон ва Грузиядан Хитойга нефть-газ етказиб беради\n12:30 / 21.04.2016\nАвстралиянинг Skyland Petroleum компанияси 2016 йилда Россия, Грузия ҳамда Тожикистондан Хитойга нефть ва газ етказиб беришни режалаштирмоқда. “Синьхуа” агентлиги хабар қилишича, компания бошқаруви раиси Дэвид Робсон Шанхайда шу ҳақда эълон қилган.\nУнинг сўзларига кўра, "Австралия компанияси, шарқий Сибирдаги йирик нефтгаз конлари ҳиссаларини харид қилишни режалаштирмоқда. Мазкур сармоялар юзасидан келишувга эришилгач, нефть ва газ Хитойнинг Хэйлунцзян, Ляонин, Пекин ва Шанхай ҳудудларига "Шарқий Сибирь — Тинч океан" нефть қувури ҳамда "Сибирь қудрати" (Сила Сибири) газ қувури орқали етказиб берилади".\nSkyland Petroleum Шарқий Сибирда нефть ва газ конларини ўзлаштиришда Хитойнинг давлат ва хусусий компаниялари билан ҳамкорлик қилади.\nБундан ташқари, Skyland Petroleum Тожикистон жанубидаги нефть-газ конини ўзлаштирмоқда ва ушбу минтақадан Хитойга нефть-газ экспортини шу йилнинг ўзидаёқ йўлга қўйишни режалаштирган.\nШунингдек, жорий йилдан Грузия пойтахти Тбилиси яқинидаги конлардан қазиб олинган маҳсулотлар ХХРга етказиб берила бошланади.


Миссионерлик ва илм-фаннинг Ислом Давлатининг қулашидаги роли - | Hizb-Uzbekiston.info\nHome›МАҚОЛАЛАР›Миссионерлик ва илм-фаннинг Ислом Давлатининг қулашидаги роли\nМиссионерлик ва илм—фаннинг Ислом Давлатининг қулашидаги роли\nБиринчи мавзу: Миссионерларнинг Халифалик ҳудудида ўз фаолиятлари учун воситаларни ташкил қилишга бўлган уринишлари\nҒарб мамлакатлари Ислом Уммати ичида ўз таъсирларини кенгайтириш учун мусулмонларда қолган исломий фикрлар қолдиқларини йўқ қилишни хоҳлар эдилар. Бу мақсадга эришиш учун улар мусулмонларга қарши турли шаклга эга бўлган фикрий-ҳазорий кураш бошладилар. Аввало, бир қисми Салиб юришлари ҳисобланган ҳарбий ҳужум бошланди, бироқ бу урушларда мусулмонларнинг жиҳоддаги сабри ва қатъиятлари билан тўқнашган салибчилар катта талофат кўрдилар. Шу билан бирга, Ғарб миссионерлик кампаниясини ва Ислом Умматини адаштириш, уни тарихи ва динидан ажратиш, ақидасини сусайтириб, шубҳа-гумонларга солиш ҳамда Исломий ўлкалар аҳолисини ўз томонларига оғдириш мақсадида фикрий-ҳазорий ҳужумлар бошлади.\nМиссионерлик жамиятлари бутун Исломий ҳудудларни қамраб олди, уларнинг кўпчилиги Франция, Америка ва Британияга тегишли эдилар. Миссионерлик фаолияти асосан мусулмон талабаларга йўналтирилган эди, бироқ у шунингдек мусулмонларни Исломий асосдаги бирлашувларидан маҳрум қилиш ва ораларида миллатчилик оловини ёқиш учун миллий ҳаракатлар ўртасида ҳам олиб борилар эди.\nИстанбул ва Байрут шаҳарлари миссионерлар бор кучларини йўналтирган икки асосий марказлар эди. Миссионерларнинг Истанбулни асосий фаолият марказлари қилиб танлашлари тасодифий эмас эди, зеро Америкалик миссионер Эдвин Блисс шундай деган: “Истанбул – барча мусулмонлар нигоҳи қадалган шаҳардир, у мўъминлар йўлбошчилари пойтахти, у ер Ислом маркази, у ердан Ислом олами кенгаяди”. Шунинг учун миссионерлар тиббиёт ва таълим ташкилотлари кўринишида Истанбулда мустаҳкам ўрнашишга ҳаракат қилардилар, чунки бу Халифаликда мусулмонлар марказидан туриб сиёсий ҳодисаларни кузатиш имконини берар эди.\nБайрутга келсак, Ғарб давлатлари ўз фикрларини тарқатиш учун коллеж ва мактаблар ташкил қилиш билан бир қаторда насроний-маронитларга уларнинг қадимги адабиёти ва мумтоз тилини тирилтиришга туртки бердилар. Бу борада Насиф Язижий ва Луис Шайхо муҳим аҳамиятли рол ўйнадилар, улар “арабпарастлик” номидан фойдаланиб, мусулмонларни араб миллатчилигига чақирдилар, бундан ташқари, араб тилида ғарб фикрларидан иборат китоблар нашр қилардилар. Бу Исломни инсонлар ҳаётидан узоқлаштиришда ва Исломий Давлатни парчалашда муҳим таъсирини кўрсатди.\nМиссионерлик ҳаракатлари ҳамда ҳазорий курашни нафақат Америка, Франция ва Англия, балки кўпчилик куфр давлатлари олиб бордилар, уларнинг орасида чор Россияси ҳам бор эди. Уларнинг манфаатлари турлича бўлгани сабабли ўзаро сиёсий ихтилофлари борлигига қарамай, барибир уларнинг ҳар бири Исломий ўлкаларга миссионерларни юбориш билан Исломга қарши курашда ўз ҳиссаларини қўшдилар. Уларни ягона мақсад бирлаштирар эди – ғарб сақофатини Яқин Шарқда тарқатиш ва мусулмонларга динни давлатдан ажратиш фикрини тиқиштириб, уларни Ғарб ва унинг маданиятини васф қилишларига эришиш эди.\nЧор Россиясининг миссионерлик ҳаракатлари фақат Фаластин билан чекланар эди. Бироқ Фаластиндаги барча миссионерларнинг кўпчилик қисми Германия ҳиссасига тўғри келар эди, сўнгра бу ўринни Англия, ундан кейин эса Америка эгаллади. Уларнинг барчаси ўз фаолиятларини туризм, археология, савдо-сотиқ, инсонпарварлик ёрдами ва соғлиқни сақлаш соҳасида хайрия баҳонаси билан олиб борар эдилар. Бу миссионерлар салибчилар бошлаган ишни охирига етказиш мақсадида Ислом Давлатига ҳарбий босқин уюштиришга тайёргарлик доирасида Ислом олами ёки уларнинг таъбири билан айтганда “Яқин Шарқ” ва “Ўрта Шарқ” қа қарши фикрий кураш бошладилар.\nКейинги мавзуларимизда, Аллоҳнинг изни ила, Ғарб давлатларининг миссионерлик фаолиятини йўналтирган бошқа юртларни кўриб чиқамиз. Биз улар бу давлатларда эриша олган миссионерлик ташкилотлари ва мақсадларининг асл моҳиятини кўрсатиб берамиз.\nҲизб ут—Таҳрирнинг Марказий ахборот офиси\nучун махсус Рина Мустафо\n22 Жумадул аввал 1438 ҳ.й.


Бишкекда микроавтобусларнинг ҳайдовчилари иш ташлаш ўтказмоқда (видео)\nБишкек шаҳрида йўналишли такси ҳайдовчилари ўз ишларини тўхтатди. Мэриядагилар ташувчи фирмаларга муниципиалитет томонидан ҳеч қандай ён беришлар бўлмаслигини хабар қилишди.\nУларнинг маълумотларига қараганда, ҳайдовчилар ўз акциялари орқали 1 апрелдан бошлаб суғурта полиси бўлмаган ҳолда йўловчилар ва хавфли юкларни ташиганлик учун жарималар кучга киришини назарда тутган қарордан норозиликларини билдиришаяпти. Маҳаллий ОАВ ёзишига қараганда, суғурта полисининг йўқлиги учун 500 сомга (7 доллар атрофида) жарима солишади, қоидабузарларнинг автомобилини эса жарима майдончасига жўнатишади.\nПойтахтдаги бекатларда одамлар тўпланиб қолаяпти, йўловчиларни троллейбуслар ва автобуслар ташияпти. Мэриянинг транспорт бошқармасида 2 апрель куни йўналишга фақат 30% ҳайдовчилар чиққанлигини хабар қилишди. Айни пайтда 12 та микротуманда бугун ишга чиқишдан бош тортган микроавтобус ҳайдовчиларининг норозилик акцияси бўлиб ўтаяпти. Хабар қилинишича, ҳайдовчилар суғурта йўқлиги учун жарима солинишига қарши чиқишаяпти, ЙҲХТЭББ ходимлари томонидан қилинаётган “босим”дан, ЙҲҚни бузганлик учун жарималарнинг юқорилигидан ва йўлҳақи учун тарифнинг пастлигидан норозилик билдиришаяпти.\n«Ҳайдовчилар уларни 750 сомга униформа сотиб олишга мажбурлашаётганини ҳам баён қилишмоқда. Суғурта ҳақидаги талаб уларни иш ташлашга чиқишга мажбур қилганини айтишаяпти», - деб хабар қилмоқда ОАВ.\nИш ташловчилар билан Бишкек мэрининг ўринбосари Геннадий Милицкий учрашиб, ҳайдовчиларни ишга чиқишга чақирди, бироқ акция иштирокчилари бундан бош тортдилар. Тушдан кейин ҳайдовчилар мэрия раҳбарияти билан уларнинг талабларини муҳокама қилиш учун учрашишлари хабар қилинмоқда.\nМэриядагилар изоҳ беришича, 26-30 март кунлари бошқарма ташувчиларга суғурта полиси сотиб олиш зарурлигини тушунтирган. 2 апрель куни ҳайдовчилар норозилик белгиси сифатида ишга чиқишдан бош тортишди. Муниципиалитет томонидан ташувчиларга ҳеч қандай ён беришлар бўлмайди. Бишкек транспорт бошқармасининг маълумотларига қараганда, пойтахтда ҳозирги вақтда 3 мингга яқин микроавтобуслар 119 та йўналишда ишламоқда.


РАСУЛУЛЛОҲ ҲАЁТЛАРИДА СОДДАЛИКНИ ЖО ҚИЛГАН ЮКСАКЛИК. | Siyrat.uz\nРАСУЛУЛЛОҲ ҲАЁТЛАРИДА СОДДАЛИКНИ ЖО ҚИЛГАН ЮКСАКЛИК.\n07:37 Май 23, 2016\nАгар Муҳаммад соллаллоҳу алайҳи васалламнинг ҳаётларига, хоҳ у рисолат дамларидан олдин ёки кейин бўлсин, чуқур, теран назар ташласак, шубҳасиз, у Зот алайҳиссалом молу давлат ортириш илинжида юрган ёки бирор мансаб, обрў кўзлаб пайғамбарликни даъво этган сохта Пайғамбар эмас, балки зиммасидаги масъулиятини адо қилиш йўлида дунё бойликлари ва мансабларидан юз ўгирган барҳақ Пайғамбар эканликларига гувоҳ бўламиз.\nРасули акрам соллаллоҳу алайҳи васаллам нубавватдан олдин моддий қийинчиликка асло дуч келмаганлар. Чунки у Зот соллаллоҳу алайҳи васаллам кирими яхши савдогарлардан эдилар. Бироқ нубувват соҳиби бўлганларидан сўнг моддий ҳаётлари оғир бир ҳолатга келиб қолди.\nБунинг тасдиғини У Зот алайҳиссаломнинг ҳаётлари ёритилган ривоятлардан топамиз.\nРасулуллоҳ соллаллоҳу алайҳи васалламнинг аёллари Оиша розияллоҳу анҳо: «Эй жияним, икки ой ўтибди ҳамки, Расуллоҳ соллаллоҳу алайҳи васалламнинг аҳли байтлари (таом тайёрлаш учун) ўчоққа ўт қаламадик», дедилар. Шунда жиянлари: «Нима еб кун кечирардингизлар?» деб сўради. Оиша онамиз: «Икки қора нарса (хурмо ва сув) билан», дедилар.\nМуҳаммад алайҳиссаломнинг ансор розияллоҳу анҳумлардан бир неча қўшнилари бўлар эди. Улар оламларга раҳмат бўлган Пайғамбаримиз алайҳиссаломнинг уйларига туя сутидан улашиб турар эдилар.\nЯна бир ҳақиқат Оиша онамиздан ривоят қлинади:\nМуҳаммад соллаллоҳу алайҳи васалламнинг оилалари у Зот Аллоҳнинг ҳузурига риҳлат этгунларича уч кун (кетма-кет) туйиб оқ буғдой нони емаган.\nИбн Аббос розияллоҳу анҳу: Набий соллаллоҳу алайҳи васаллам очиққаннамо бир неча кунларни ўтқазар, оила аъзолари эса кечки овқатга ҳеч вақо топа олмас эди. У Зотнинг одатий нонлари арпа унидан эди.\nПайғамбаримизнинг ётоқлари қандайлиги ҳақидаги Оиша онамизнинг бу гаплари ақли расо одамни бир сескантирмай қўймайди: Оиша розияллоҳу анҳо айтадилар: «Расулуллоҳнинг ётоқ тўшаклари хурмо пўстлоғи солинган тери эди». (Имом Бухорий ривояти)\nСаҳоба розияллоҳу анҳумлардан бири Амр ибн Ҳорис розияллоҳу анҳудан ривоят қилинади:\n«Расуллоҳ соллаллоҳу алайҳи васаллам вафот этганларида минишга оқ ҳачирдан бўлак бирор улов қолдирмаган эдилар. Қурол аслаҳаларидан эса қилич, совут ва темир дубулғаларигина қолган эди. Буларга қўшимча садақа қилиб қолдирган бир оз ерлари ҳам бор эди».(Имом Бухорий).\nПайғамбаримиз соллаллоҳу алайҳи васаллам зоҳид бўлиб ҳаёт кечирдилар. Ҳолбуки, барча мусулмонлар у Зот учун бор-будини беришга тайёр эди.\nПайғамбаримиз соллаллоҳу алайҳи васалламни мана шундай камтарона ва зоҳидона ҳаётда кўриб, «Бу одам мансаб, бойлик ва обрў истаб нубувват даъво қилган», деб бўладими?\nСалтанат ва ҳукмронлик даъвоси олди таомларни истеъмол қилиш ва энг олди либослар кийиб, данғиллама қасрларда яшашга интилаётган одамда намоён бўлади.\nТасаввур қилиб кўрайликчи, Расулуллоҳ соллаллоҳу алайҳи васалламнинг ҳикмат-ла йўғирилган ҳаётлари шундай бўлганмиди?\nУшбу саволга жавоб топиш мақсадида қуйида у Зот алайҳиссаломнинг ҳаётларидан бир неча парчаларни келтирамиз:\nАллоҳнинг элчиси, муаллим, давлат раҳбари ва қозиси (суд раиси) бўлишларига қарамай, Расули акрам соллаллоҳу алайҳи васаллам муборак қўллари ила эчки соғишни ўзларига одатий бир ишдек кўрар эдилар. Кийим-бошларини ўзлари қараб юрар, ҳатто оёқ кийимларини ҳам ўзлари таъмирлардилар. Яна ҳам эътиборлиси: уй ишларга ҳам бефарқ эмасдилар, оилаларига кўмаклашар эдилар. Ночор, касалларни зиёрат қилардилар.\nТарих гувоҳ бўлган «Хандоқ ғазотида» асҳоблари ила тош ташиган эдилар. Беихтиёр у Зотнинг ҳаётларини инсониятга тавозеъ, камтарлик борасида Аллоҳ таоло тамонидан юборилган гўзал намуна дейсан киши!\nАсҳоблари Расулуллоҳ соллаллоҳу алайҳи васалламга қаттиқ муҳаббат қўйганлари боис у Зот алайҳиссаломни жуда эҳтиром қилар эдилар. Бу эҳтиромнинг чегараси йўқ эди. Шундай бўлишига қарамай Набийюллоҳ: «Ибодат фақат Аллоҳ таолонинг ўзига бажо келтирилади, унга бирор шахс тенглаштирилмас», дея таъкидлар эдилар.\nРасулуллоҳнинг асҳобларидан бўлмиш Анас розияллоҳу анҳу айтадилар:«(Бизга) Расулуллоҳ соллаллоҳу алайҳи васалламданда суюкли киши йўқ эди. Шунга қарамай, Расулуллоҳ соллаллоҳу алайҳи васаллам кириб керганларида, бошқа мансабдор киши келганида одамлар ўринларидан турганидек, (асҳобларининг) туришликларига рухсат бермас эдилар».\nПайғамбарликнинг илк онларида (Макка мушрикларнинг қармоғидалиги боис) бирор даъват ижобат этилишидан умид қилиб бўлмасди. Айни ўша дамда Расулуллоҳ соллаллоҳу алайҳи васаллам ва асҳоблари ҳар турлик азоб, уқубатларни бошдан ўтказган эдилар.\nҲабибимиз эса Қурайш катталаридан залолатга чорловчи бир таклифга йўлиқдилар. Вoқеа қуйдагича эди:\nҚурайш ўз раҳнамолари Утбани Расулуллоҳ соллаллоҳу алайҳ васалламнинг ҳузурларига бундай таклифлар билан юборишди.\nУ Расулуллоҳ соллаллоҳу алайҳи васалламга қарата: «Агар сенга мол-дунё керак бўлса, орамизда энг катта бойга айланишга етарли молни тўплаб берайлик. Агар бошлиқ бўлишни истасанг, сени ўзимизга бошлиқ қилиб оламиз ва сен рози бўлмаган бирор ишда қарор ҳам чиқармаймиз. Агар сенга подшолик керак бўлса, сени ўзимизнинг подшоҳимиз деб эълон қиламиз», – дея бор гапни айтди. Бу таклифнинг амалга ошиши Муҳаммад алайҳссаломнинг бир оғиз розиман, деган сўзларига боғлиқ эди, холос, лекин бу инсонларни «Ислом» динига даъват этишдан, шериксиз, ягона илоҳ – Аллоҳга ибодат қилишдан тўсишлик баробарида эди.\nБу – дунё фойдасини кўзлаган киши учун йўлдан оздирадиган таклиф эмасми?\nБиласизми, Расулуллоҳ соллаллоҳу алайҳи васаллам ана ўша таклиф билдирилган пайтда сал бўлса-да иккиландиларми? Йўқ ҳеч иккиланишсиз, жазм-ла Аллоҳ таолонинг қуйидаги оятларини жавоб қилиб тиловат қилдилар:\n«Меҳрибон ва Раҳимли Аллоҳ номи ила «1. Ҳа-а. Мийм. 2. (Бу) Роҳман ва Раҳим томонидан нозил қилинган. 3. Биладиган қавмлар учун оятлари муфассал баён қилинган китобдир. 4. Хушхабар бергувчи ва огоҳлантиргувчи бўлган ҳолидадир. Бас, кўплари ундан юз ўгирдилар. Энди улар эшитмаслар». Сураи каримани 38-оятигача ўқидилар.\nБошқа бир сафар, ёшлик чоғида ота-онаси ўрнида боқиб катта қилган амакилари, Абу Толиб Пайғамбаримизни Исломга даъват этишдан тўхташларини сўраганида, Расули акрам соллаллоҳу алайҳи васаллам : «Эй амаки, Аллоҳга қасамки, агар (Қурайш) ўнг елкамга қуёшни, чап елкамга ойни қўйиб, бу ишдан қайтармоқчи бўлса, Аллоҳнинг ўзи бу динни изҳор этмагунча, тарк этмайман», дедилар.\nРасулуллоҳ ва саҳобаларнинг ўн уч йил мобайнида кечирган ҳаётлари фақат таъқиб ва тазйиқ билан кечкан эмасди? Кофирлар бир неча бор у Зот алайҳиссаломни ўлдиришга уриниб кўришди. Бадабхтлар бир сафар ҳеч кимнинг кўтаришга тоқати етмайдиган катта улкан тошни у Зот алайҳиссаломнинг муборак бошларига улоқтиришди. Бошқа сафар эса таомларини заҳарлаб ўлдиришга уриниб кўришди.\nДушманлар устидан ғалабага эришгунча, бундай қийинчиликлар ва захматли ҳаётда яшашга нима ундади экан?\nНусрат қозониб, устунликни қўлга киритиб, албатта, нажот Аллоҳнинг ўзидангина берилиши ва бу ўринда шахсий бирор истеъдод йўқ эканини таъкидлаб, кўрсатган тавозеълик ва олийжанобликларини қайси сўз, қандай гап билан ифодалаб бериш мумкин?\nЭнди айтинг-чи? Агар у Зот худбин, мол ва обрўга ружу қўйган шахс бўлганларида, мана шу олийжаноб сифатлар худбин ва дунёпарасат одамга мос келадими? (Йўқ, албатта).\nАллоҳ барчаларимизни ҳидоятда бардавом айласин.\nАндижон Саййид Муҳйиддин махдум номидаги\n4-босқич талабаси Қурбонов Салоҳиддин.\nАГАР ЯХШИ КЎРСАНГИЗ, УЛ ЗОТДЕК БЎЛИНГ!\nАввалги мақолаБИРОДАРЛАРИМНИ КЎРГИМ КЕЛЯПТИ\nКейинги мақола БИЗ-ЧИ? БИЗ ҚАНДАЙ УММАТМИЗ?


17 июл 2019, Тошкент вақти: 06:15\n"Янги тузилган Ёшлар иттифоқининг янги логотипи учун эьлон қилинган танловда 10 миллион сўмни ким ютиб олди? Нега ошкора қатнашувчилар эълон қилинмади? Қолаверса танловда логотиплар омма эътиборига ҳавола этилиши ва уни ижтимоий тармоқларда овоз бериш йўли билан танлаб олиниши мумкин эдику.\nБу орада Иттифоқнинг янги сайти ишга тушди ва унда вақтинчалик логотип ишлатилди. Ғолиб логотип вақтинчалик логотипга жуда ўхшаш. Умуман, танлов жараёни ҳақида ҳеч қандай очиқ ахборот берилмади. Сўнги янгиликда Иттифоқ уларга 450га яқин вариантлар келиб тушганини айтиб ўтсада, бу вариантлардан бирортаси очиқ сайловга қўйилмади.\nТанлов қандай ўтказилди, нега танлов аввал айтилган тартибда ўтмади, ғолиб деб эълон қилинган шахс ким, нега ғолиб вариант вақтинчалик логотипга бу қадар ўхшаш, нимага асосланиб 10 миллион сўм мукофот айнан шу логотип учун берилди каби саволларга Иттифоқдан жавоб кутамиз".\nСУРХОНДАРЁ – “Харобазорга айланган Гулзор”\nCАРИОСИЁ. “Cурхондарё вилояти Cариосиё тумани Гулзор кўчасидан ёзмоқдамиз. Ушбу уй 2017 йилда бузилиб, шу ҳолатда ташлаб кетилган. Канализация ишламайди. Томи ёпилмаган. Гулзор кўчамиз харобазорга айланган!\nТаъмир учун ширкат банкдан кредит олган. Шу сабаб ҳар икки ҳафтада банк аҳолидан пул талаб қилиб келади. Пулни олган ширкат-у, қарзни биз тўлашимиз керакми?”\n(Бу хабар Озодликка 14 июль куни келди)\nҚАШҚАДАРЁ – “МГҚИЗ раҳбарияти ишчилар ҳимоясига доир таклифимни инобатга олмаяпти”\nМУБОРАК. “Мен – Ахтам Йўлдошев, Қашқадарё вилояти Муборак туманидан ёзмоқдаман. Аввал ҳам Муборак газни қайта ишлаш заводи (МГҚИЗ) ишчилари маошини ошириш, уларни ижтимоий ҳимоя қилиш тизимини такомиллаштириш борасида мактуб йўллаган эдим. Аммо таклифим инобатга олинмаяпти.\nМана, июнь ойи маошига доир маълумотларни олдим. Туман коэффициенти ҳамда заҳарли шароит учун тўлов қўшилмаган. МГҚИЗ раҳбариятидан ойлик маошларни ошириш ва ижтимоий рағбатлантириш тизимини яхшилашни сўраймиз”.\n(Бу хабар Озодликка 13 июль куни келди)\nАНДИЖОН – “Адлия тизими ходими: ҳашар – мажбурий меҳнат эмас!”\nАНДИЖОН. “Сиздан Телеграм”да 12 июль куни Андижон вилоят Адлия бошқармаси тизими ходимлари номидан ёзилган мактубни ўқиб, унга жавоб беришга қарор қилдим. Мен ҳам шу тизимда 22 йилдан буён меҳнат қиламан. “Адлия бошқармаси ходимларни мажбурий меҳнатга жалб қилмоқда” деб ёзибсиз. Тизим номидан бундай ноўрин хабарни ёзманг. Ҳар бир инсон, ҳар бир хонадон эгалари, ҳар бир жамоа, қолаверса, ҳатто жониворлар ўз уйи, унинг атрофини озода сақлайди-ку. Бунинг нимаси ёмон?! Яхшиямки, бир йилда бир ёки икки маротаба маҳалла, иш жойларида оммавий ҳашар уюштирилади, йўқса...\nАдлия бошқармасидек муқаддас даргоҳга тош отманг. Сиз билан биз меҳнат қилишимиз учун барча шароитлар яратилган, тўғрими? Қоғоз, ручка, қалам, компьютер, принтер, ҳатто пол ювадиган латтагача, кондиционер, хона жиҳозлари, бино... Камчилик бўлса, бошлиқ номига битта билдирги ёзсангиз кифоя.\nҲафтада 5 кун ишлаймиз, 2 кун дам олиш куни. Эрталаб 9 дан соат 18 гача иш вақти. Соат 13 дан 14 гача тушлик. Эрталаб ишга кеч қолмаслик, кечқурун эса 18 дан эрта кетмаслик талаб қилинади. Бу меҳнат интизоми, бу қонун билан белгиланган. Кимдир соат 18 дан кейин бирор ходимни бир дақиқа ишлашга мажбур килганини айта оласизми?\nОйлик маошимиз ўз вақтида, нақд ёки пластик картада берилади. Пуллик хизмат аванс ҳам ўз вақтида тўланади. Меҳнат таътилига ўзимизга қулай вақтда чиқамиз. Ҳозирда узоқ вақт самарали ишлаган ходимларга узайтирилган ҳолда меҳнат таътили бериш йўлга қўйилди. Ходимлар соғлиғини тиклаш учун республикамизда жойлашган дам олиш масканларига йўлланмалар ташкил қилинди. Республикада биринчи бўлиб Россия Федерациясининг Кисловодск шаҳрига дам олиб келиш учун 2 нафар ходим бепул йўлланма билан таъминланди. Бу тадбир ҳар ярим йилда бир амалга оширилиши белгиланди. Нега буларни айтмайсиз?\nАтрофимизни тозалаб, озода сақлаш бу\n– мажбурий меҳнат эмас, балки одобимизни, дид-фаросатимизнинг акси, холос. Ахир, озодалик – инсоннинг зийнати. Ота -оналаримиз ҳам озодалик бўлмаса барака бўлмайди, дейишади-ку”.\n(Бу хабар Озодликка 15 июль куни келди)\nФАРҒОНА – “Уйлар хўжакўрсинга таъмирланди”\nРИШТОН. “Фарғона вилояти Риштон тумани Рошидоний кўчасидан ёзмоқдамиз. Кўп қаватли уйларни хўжакўрсинга таъмирлашди. Аммо ёмғир ёғса ювиб кетмоқда. Уйнинг том қисми ва дудбуронлар олиб ташланган. Ҳокимият вакили янгисини қўямиз, деб ваъда берди-ю, лекин қайтиб келмади. Кун ўтмоқда, эрта-индин қаҳратон қиш келса, аҳоли нима қилади? Бундай қўл учида таъмирлагандан кўра уй эски ҳолатида тургани яхши эди!”\n(Бу хабар Озодликка 16 июль куни келди)\nҚИЗИРИҚ. “Мен – Икром Худойқулов, Сурхондарё вилояти Қизириқ туманидан мактуб йўлламоқдаман. “Бахтбек пахтакори” фермер хўжалиги раҳбариман. Ҳисоб рақамимиз “Агробанк”да. Икки ойки, мазкур банкдан иш ҳақимизни ололмаяпмиз. Биз борсак, “ресурс йўқ” деб баҳона қилишади, аммо нефть, кимё соҳаси ташкилотларига маблағ берилмоқда. Фермер хўжалигимиз маошини олишда амалий ёрдам кутиб қоламан”.\n(Бу хабар Озодликка 15 июль куни келди)\nТОШКЕНТ. “Тошкентдан ёзмоқдаман. ТТЗ–Юнусобод йўналишида қатнаётган, давлат рақами 01/806/VFA бўлган 24-автобус ҳайдовчилари ҳаво ўта иссиқ бўлишига қарамай кондиционерни ёқмаяпти. Ҳолбуки, автобуслар янги ва кондиционери соз ҳолатда. Нега ёқмайсизлар деб сўрасак, автобус гази камлигини рўкач қилишмоқда. “Тошшаҳартрансхизмат” компанияси ишонч телефонига қўнғироқ қилсак, 1062 рақамига қўнғироқ қилишимизни айтишди. 1062 рақами эса умуман ишламаяпти. Пойтахт жамоат транспорти қачон сифатли хизмат кўрсатишни ўрганади?”\nБУХОРО – “Cолиқ идораси ўтган йилги шартнома учун ҳам ҚҚС тўлашни талаб қилмоқда”\nПЕШКЎ. “Бухоро вилояти Пешкў туманидан мактуб йўлламоқдамиз. “Элит строй қурилиш монтаж” МЧЖ қурилиш соҳасида иш олиб боради. Жамиятимиз 2018 йилда жорий таъмирлаш бўйич 269,4 милллион сўмлик шартнома имзолаганди. 2018 йилда қурилиш ишлари бажарилган ва шартномада кўзда тутилган маблағ, ўша пайтда амалда бўлган қонунчиликка кўра¸ ҚҚСсиз олинган. Аммо Пешкў туман давлат солиқ идораси иқтисодий судга даъво билан мурожаат қилиб, 44,9 миллион сўмлик ҚҚС ундиришни талаб қилган. Когон туман иқтисодий судининг 2019 йил 25 июндаги ҳал қилув қарори билан корхонамиздан кўрсатилган миқдордаги ҚҚСни ундириш белгиланди. Тадбиркорларни очиқчасига мажбурлашaяпти, “Тўламасанг бошқа текширувлар ўтказиб тўлаттирамиз” дейишмоқда...”\n“Cиздан Телеграм”да Самарқанд вилояти Оқдарё туманида фермерларнинг комбайнлари олиб қўйилаётгани ҳақида мактуб чоп этилган эди. Туман ҳокимлиги мазкур масала юзасидан қуйидаги жавоб хатини йўллади:\n“Оқдарё тумани ҳудудида мавжуд жами 281 та фермер хўжаликлари томонидан 9610 гектар майдонга ғалла ҳосили экилиб, “Ғалла-2019” ўрим йиғими мавсуми бўйича тузилган контрактация шартномаси асосида 26.877 тонна товар дон ҳосилини давлатга топшириш режалаштирилган.\nЖорий йилнинг 3 июль ҳолатига кўра, Оқдарё тумани давлат режасини ортиғи билан (2.413 тонна) бажариб, давлат хирмонига 29.290 тонна ўз ҳиссасини қўшишди.\nМавсум давомида ғалла ҳосилини талон-торож қилиш, ўзлаштириш ҳолатларига йўл қўйилмади.\nИнтернет тармоқларида тарқалган ушбу мавзу юзасидан жорий йил 11 июль куни Оқдарё тумани ҳокимлигида туман ҳокими, ўринбосарлари, қишлоқ хўжалик бўлими, Фермерлар кенгаши раиси, ММТП раислари, Агроинспекция, “Агрокимёхимоя” филиали, ЁҚШ мудирлари, фермер хўжаликлари раислари ҳамда вилоят ИИБ вакиллари иштирокида йиғилиш ўтказилди.\nЎтказилган йиғилиш давомида туман ҳокими Ф.Абилов йиғилишда иштирок этган барча фермер хўжаликлари, ҳудудий ММТП раисларига ижтимоий тармоқда тарқалган мавзуни ўқиб, уларнинг фикрини эшитди.\nЙиғилишда сўзга чиққан бобо деҳқон фермерлар, ҳудудий ММТП раислари ва туманда муқаддам қишлоқ хўжалиги соҳасида ишлаган кўп йиллик тажрибага эга бўлган фидойи оқсоқоллар ижтимоий тармоқда тарқатилган ушбу мавзу умуман туман ҳудудида яшовчи фермер хўжалиги раислари ёки деҳқонлари томонидан ёритилмаганлиги, ушбу маълумотлар уйдирма ёки туман фермерларини номини булғаш, меҳнатини обрўсизлантириш мақсадида бир бекорчининг иши деб баҳолашди.\nЙиғилиш сўнгида туманнинг барча деҳқонлари ҳукуматимиз томонидан юритилаётган одилона сиёсатларни қадрлашини, жорий йилги ғалла ўрими мавсумини тартибли ўтказилганлигидан, ИИБ ходимларининг самарали меҳнатидан ҳамда йиғиштириб олинган ҳосилдан мамнун эканлигини билдиришди”.\n(12 июль куни келди)\nСАМАРҚАНД – “Мурожаатимиз ST’да чиққач, уйимиз таъмирлана бошлади”\nСАМАРҚАНД. “Самарқанд шаҳри Тараққиёт маҳалласидаги 41-уйдан ёзмоқдамиз. “Сиздан Телеграм”га кўп қаватли уйимиз ўта ачинарли аҳволда экани ҳақида мактуб йўллаган эдик. Мурожаатимиз чиққач, масъуллар уйимизни таъмирламоқда. Озодликка муаммони кўтариб чиққани учун раҳмат. Халқ ҳақингизга дуо қилмоқда”.\n(Бу хабар Озодликка 14 июль куни келди)\nИЗБОСКАН. “Андижон вилоят, Избоскан туманидан ёзмоқдамиз. 11 июль кеч соат 19:45 да туман ҳокимиятида ижтимоий соҳа вакиллари иштирокида йиғилиш бўлди. Туман ҳокими Серобиддин Исмоиловнинг буйруғи билан мактабгача таълим муассасалари раҳбарлари, мактаб директорлари ҳамда қишлоқ врачлик пункти шифокорлари маҳалла ва кўчаларга бириктирилди. Энди улар уйма-уй юриб, аҳолига чироқ ва газ нархи ошгани юзасидан тарғибот ўтказиши керак. Маҳаллий ҳокимлар қачонгача ижтимоий соҳа вакилларидан текин мардикор сифатида фойдаланади?!”\n(Бу хабар Озодликка 12 июль куни келди)\nҚАШҚАДАРЁ – “Укам 10 ойдан буён туҳмат билан қамоқда ўтирибди”\nҒУЗОР. “Мен – Раъно Бердиева, Қашқадарё вилоят, Ғузор туман, Нуробод кўчасидан ёзмоқдаман. Укам Комил Бердиев 2016 йил октябрдан 2017 йил июнгача “Шўртаннефтгаз”га қарашли МЧЖнинг чорвачилик тармоғига раҳбарлик қилган. У корхонада ўғрилик ва талон-торожларга чек қўяман деб ноҳақлик қурбонига айланди.\nУкамни ўз шартларига кўндира олмаган масъуллар бир неча ой давомида унга маош беришмади. Бу ҳам етмагандек қилтиқли ем-хашак бера бошлашди. Укам қилтиқли ем-хашак чорва ўлимига сабаб бўлиши ҳақида раҳбарларга бир неча маротаба билдирги ёзган. Ҳолатни ўрганган мутахассислар ҳам шундай хулоса берган. Аммо корхона раҳбарлари бунга эътибор бермаган ва бир суткада 6-7 тагача чорва моли ўлими рўй берган. Чорва моли ўлими тегишли тартибда суратга олинган бўлса-да, бош ветврач уларни журналдан чиқармаган. Чорва моли ўлимини тасдиқловчи ҳужжатлар бош ветврач қўлига тушгач, ғойиб бўлган. Ҳақгўйликни талаб қилган ишчилар эса четлатилган.\nШу тариқа масъуллар ҳужжатларни сохталаштириб, укамга камомад юклаган. Бир гуруҳ кимсаларнинг ғарази ва хатоси туфайли укам Комил Бердиев 10 ойдан буён ҳибсхонада сақланмоқда. У озодликка чиқарилиши ва айбдорлар жазоланишини сўраймиз”.\n(Бу хабар Озодликка 2 июль куни келди)\nТОШКЕНТ – “Аҳоли пунктида жазо муассасаси бўлиши қонунга тўғри келадими?”\nАНГРЕН. “Тошкент вилояти Ангрен шаҳридан ёзмоқдаман. Шаҳримизда қаровсиз қолган кончилар касалхонаси бор эди. Яқинда маълум бўлишича, шифохона жазо муассасаси – манзил колониясига айлантирилар экан. У ерда иш қизғин, дарахтларни кесиб ҳудудни тозалашмоқда. Аҳоли яшаш пунктида жазо муассасаси бўлиши қонунчиликка тўғри келадими?”\n(Бу хабар Озодликка 13 июль куни келди)\nБУХОРО – Фермерлар: Ғўзаларимиз ҳали жавзо сувини ичмади\nШОФИРКОН. “Ушбу мактубни Бухоро вилоят, Шофиркон туман, Қоратепа массивида жойлашган фермер хўжалиги раҳбарлари ёзмоқдамиз. 150 гектар пахта ва ғалла, 50 гектар узумзор ва 10 гектар тут плантацияси асосан чўл зонасида жойлашган бўлиб, оқава ва ариқ суви умуман келмайди. Экинларимизни Абдуллахон коллекторидан насослар орқали қийинчилик билан суғорамиз. Аммо сувсизликдан кўп экинларимиз нобуд бўлмоқда.\nЎтган йили туманлараро кўчма колонна қурувчилари бизнинг массивда 2 та сув кўтариб бериш иншооти қурилишини бошлаган эди. Қиймати 1,2 миллиард сўм бўлган иншоот 2018 йил ноябрь ойида фойдаланишга топширилиши лозим эди. Буюртмачи – Суғориладиган ерларнинг мелиоратив ҳолатини яхшилаш жамғармаси, пудратчи – “Қурилиш пайванд монтаж сервис” МЧЖ. Биз бундан жуда қувонган эдик, лекин 2019 йил июль ойи тугаётган бўлса-да, иншоот қуриб топширилмади. Қурилган бино деворлари эса ҳозирданоқ нураб-тўкилмоқда. Насос тез-тез ишдан чиқмоқда. Биз фермерлар ўзимиз маблағ йиғиб уни таъмирлаб сув чиқарамиз. Бу ҳолат қачонгача давом этади? 1,2 миллиард сўмлик насос станцияси рисоладагидек ишлаши керак эмасми? Нима учун иншоот қурувчилари ишига масъулиятсизлик қилади?\nШофиркон электр тармоқлари Ғалаба подстанцияси ходимлари ҳам насосга келадиган токни бир маромда бермаяпти.\nШу каби тўсиқлар туфайли ғўзаларимиз ҳали жавзо сувини ичмади. Экинларимиз вақтида суғорилиши керак. Ҳосил биринчи навбатда шунга боғлиқ!”\nТОШКЕНТ – “Хизмат вазифасини бажариш чоғи вафот этган ИИБ ходими оиласи бошпанага муҳтож”\nВаҳоб Одилов ИИББ ППХ бригадаси 2-батальон, 3-отряд милиционер-ҳайдовчиси бўлиб ишлар эди.\nОЛМАЗОР. “Мен – Маҳлиё Очилова, Тошкент шаҳри Олмазор тумани ички ишлар идорасига тегишли ётоқхонадан мактуб йўлламоқдаман. Турмуш ўртоғим Ваҳоб Одилов ИИББ ППХ бригадаси 2-батальон, 3-отряд милиционер-ҳайдовчиси бўлиб ишлар эди. Оиламнинг суянчиғи, рўзғоримнинг устуни бўлган турмуш ўртоғим 2012 йил 20 январь куни хизмат вазифасини бажариш чоғи йўл-транспорт ҳодисасига учраб, фожиали тарзда ҳалок бўлди. У эндигина 28 га кирган эди. Мен эса 25 ёшимда қисматнинг оғир синовига рўбарў келдим.\nУмр йулдошимдан икки қизалоғим ёдгор бўлиб қолди. Қизларим отаси билан ҳақли равишда фахрланади ва келгусида ватан ҳимоячиси бўлиш орзуси билан яшаяпти.\nФарзандларимиз анча улғайиб қолишди. Шундай экан, ёлғиз яшаётган бева аёл сифатида уларнинг келажаги ҳақида қайғуришга масъулман. Айни пайтда биз вақтинча истиқомат қилаётган, Минор кўчаси 2а-уйда жойлашган ётоқхонадаги шарт-шароит бизга мақбул эмас. Бундан ташқари, ётоқхонадаги коммунал тўловлар қимматлик қилмоқда.\nТошкент шаҳар ИИББ виртуал қабулхонасига пойтахт ҳудудидан имтиёзли кредитга турар-жой сотиб олиш ва ушбу хонадонга фарзандларим билан доимий рўйхатга қўйишда ёрдам сўраб мурожаат қилдим.\nМурожаатимга Олмазор тумани бўйича ИИО ФМБ бошлиғи номидан рўйхатга киритилганим ҳақида жавоб хати олдим.\nОрадан бир неча ой ўтиб, Олмазор тумани ИИБ ходимлари “Сиз Тошкент шаҳрида доимий рўйхатда турмас экансиз, сизга имтиёзли кредит асосида уй-жой ажратиш мумкин эмас” деб жавоб беришди.\nМен яна президент виртуал қабулхонасига, ички ишлар вазирлигига мурожаат қилдим. ИИВдан келган жавоб хатида кредит асосида уй-жой ҳозирда фаолият юритаётган ходимларга ажратилиши маълум қилинган. Ахир, турмуш ўртоғим хизмат вазифасини бажариш жараёнида вафот этган-ку!\nЁлғиз она, ёлғиз аёл сифатида президентимиздан ёрдам сўрайман. Зора, Шавкат Миромонович дардимиздан воқиф бўлиб, мушкулимизни осон қилиб берса!”\nАНДИЖОН – “Таътилдаги раҳбар-ходимлар ҳам мажлисга чақирилмоқда”\nИЗБОСКАН. “Андижон вилояти Избоскан туманидан ёзмоқдамиз. Халқ таълими бўлими раҳбари мажлисбозликни авжига чиқармоқда. ХТБ мудири таътилдаги раҳбар-ходимларни ҳам деярли ҳар куни мажлисга чақиради. 42-45 даража иссиқда мажлис! “Президент мажлисбозлик қилманглар” деб айтди-ку деcак, “ит ҳурар, карвон ўтар” деб жавоб беришди. Булар ҳатто президентнинг гапини ҳам олмайди! Айтишларича, туман ХТБ мудирини шахсан вилоят ҳокими қўлламоқда экан. Шу сабаб ҳеч кимдан қўрқмас экан”.\nФАРҒОНА – “Ёнғин хавфсизлиги ходимлари: ФВВга ўтишни истамаймиз!”\nФАРҒОНА. “Фарғона вилояти ёнғин хавфсизлиги бошқармаси ходимлари номидан ёзмоқдамиз. Президент қарор билан ЁХХ бошқармалари Фавқулодда вазиятлар вазирлиги ихтиёрига ўтказилди. ЁХБда ишлаб турган кўплаб ходимлар, ўз хоҳишига кўра, ИИБ тизимида қолмоқчимиз. Бу борада раҳбариятга билдирги йўлладик, аммо биронта раҳбар эшитишни хоҳламаяпти. Қўриқлаш бошқармаси ИИВ тасарруфидан Миллий гвардияга ўтказилаётганда ходимларга ўз хоҳишига кўра вазирликни танлаш имкони берилган эди-ку! Нега раҳбарлар ЁХБ ходимларини мажбурий равишда ФВВга ўтказиб юбормоқда?!”\nСАМАРҚАНД – “Бозор атрофидаги ахлатни ким тозалайди?”\nУРГУТ. “Самарқанд вилоят, Ургут туманидан ёзмоқдамиз. Туман бозори атрофи ахлатга тўлиб кетган. Маъмурлар эса бунга бепарво. Санитария-эпидемиология хизмати ҳам вазиятдан бехабарга ўхшайди...”\n(Бу хабар Озодликка 10 июль куни келди)\nСИРДАРЁ – “Ёзув-чизув қилганим учун мени қора рўйхатга киритиб қўйишди” (ВИДЕО)\nСИРДАРЁ – “Ёзув-чизув қилганим учун мени қора рўйхатга киритиб қўйишди”\nСАРДОБА. “Мен – Эркин Ёдгоров, Сирдарё вилоят, Сардоба туман, “Гулзор” ҚФЙдан ёзмоқдаман. Мен инсонларга ёрдам ва маслаҳатлар берганим, участка нозири таъбири билан айтганда, “ёзув-чизув қилганим” учун номимни қора рўйхатга – “агрессив хулқ-атворли шахслар” рўйхатига киритиб қўйишган. Видеода участка нозири билан мулоқотимизни кўришингиз мумкин. Бошига ташвиш тушган одамларга кўмак бериб, ариза ёки мурожаат ёзишга кўмаклашиш агрессив хулқ-атвор белгиси бўлиб қолдими?!”\nХОРАЗМ – “Уй масаласида арз қилганим учун 6 ойга ишдан четлатишди” (ВИДЕО)\nХОРАЗМ – “Уй масаласида арз қилганим учун 6 ойга ишдан четлатишди”\nЯНГИАРИҚ. “Мен – Насиба Жуманиёзова, Хоразм вилоят, Янгиариқ туман, Гулланбоғ қишлоғидан ёзмоқдаман. Намунали уйдан олган эдик, аммо бир йилга бормай уйларимиз захлаб кетди. Қурувчилар “мендан кетгунча...” қабилида иш тутган-да. Прораблар ёзда таъмирлаб берамиз деб алдаб келади.\nНамунали уйимиз омборхонаси қурилмаган, ҳаммомга сув келмайди, сув мотори ҳам, ҳаммомга кир ювиш машинаси ҳам ўрнатилмаган. Ҳолбуки, давлат томонидан булар учун маблағ ажратилган.\nЯнгиариқ туман ҳокимиятига бир неча маротаба мурожаат қилдим, муаммони ҳал қилиш ўрнига ҳоким мени ҳақорат қилди. Туман ободонлаштириш бўлимида 23 йилдан буён ишлаб келардим. 6 ойга ишдан четлатишди, ярим йиллик иш ҳақимни ҳам беришмади.\nУйимизни таъмирлаб беришларини ва меҳнат ҳуқуқимни тиклашларини сўрайман”.\nАНДИЖОН – “Адлия ходимлари дам олиш кунлари ҳам ишлашга мажбурланмоқда”\nАНДИЖОН. “Андижон вилоят адлия бошқармаси тизимидан ёзмоқдамиз. Бошқарма бошлиғи президент сиёсатига зид равишда адлия ходимларини якшанба кунлари ҳам ишлатмоқда. Қолаверса, ходимлар Шавкат Мирзиёев Андижон вилоятига келган куни, иш вақтида бошқарма маъмурий биноси олдидаги гулхоналарни тозалашга мажбурланди. Вилоятда ишлаб келаётган нотариуслар ва ота-онаси вафот этган, оиласида ягона боқувчи бўлган нотариал идора котиблари арзимаган камчиликлар учун огоҳлантирилмасдан ишдан бўшатилмоқда, Аммо кунлаб ишга келмасдан бошқарма бошлиғи хизматида юрган ходимлар мунтазам рағбарлантирилади. Шу адолатданми?\nВазиримиз Руслан Давлетовдан ушбу ҳолат бўйича текширув ўтказиб, адолатли қарор қабул қилишини сўраймиз”.\n(Бу хабар Озодликка 11 июль куни келди)\nСАМАРҚАНД – “ИИБ бошлиғи ST’га мактуб йўллаганларни жиноий жавобгарликка тортиш билан қўрқитди”\nОҚДАРЁ. “Самарқанд вилояти Оқдарё туманидан ёзмоқдамиз. Яқинда “Сиздан Телеграм”да туман ИИБ раҳбари фермерларга ноҳақлик қилаётгани ҳақида мактубимиз чоп этилган эди. Шундан кейин туман ҳокимияти мажлислар залида ИИБ раҳбари бошчилигида йиғилиш ўтказилди. Барча фермерлардан “ИИБ бошлиғига пул бермадим” деган мазмунда мажбурий тушунтириш хати ёздириб олишди.\nТуман ИИБ бошлиғи Баҳодир Ибрагимов фермерларга “қайси биринг ижтимоий тармоққа ёзган бўлсанг, топиб жиноий жавобгарликка тортаман” деб айтди. “Мени ҳеч ким ишдан бўшата олмайди, орқамда ким турганини биласизларми?!” деб бизни қўрқитди...”\nТОШКЕНТ – “Икки йил бўлди, кечасию кундузи тинчлик йўқ” (ВИДЕО)\nТОШКЕНТ – “Икки йил бўлди, кечасию кундузи тинчлик йўқ”\nЯНГИЙЎЛ. “Тошкент вилояти Янгийўл тумани “Самарқанд” МФЙ Оқтом кўчасидан ёзмоқдамиз. Кўчамиз йўллари жуда абгор аҳволда. Кечасию кундузи тинчлик йўқ. Икки йилдан бери шу шароитда яшаб келамиз. Тегишли идораларга мурожаат қилсак-да, фойдаси бўлмаяпти”.\nUzbekistan - Yangiyo'l\nҚАШҚАДАРЁ – “Ҳокимлик эшигига қулф урилди, халқ раҳбарлар қабулига киролмай сарсон”\nЯККАБОҒ. “Қашқадарё вилояти Яккабоғ туманидан ёзмоқдаман. Туман ҳокимлиги халқ билан мулоқот қилмасликнинг оддий ва осон йўлини топди. Ҳокимлик биноси эшигига қулф урилди, бошқа эшикдан эса қоровул ичкарига киритмаяпти. Доимгидек халқ сарсон.\nҲоким ва ҳокимлик вакиллари тадбирбозлик ва қарсакбозликни жойига қўймоқда. Ҳамма иш жойида экан хусусида сохта маълумотларни юқорига жўнатишдан бўшашмаяпти.\nТуманга янги ҳоким тайинлангач, аҳолининг ҳокимликка ишончи бироз бўлса-да қайтганди. Бу ишонч бугунги кунга келиб саробга айланмоқда. “Эски тос, эски ҳаммом” деб шуни айтсалар керак”.\nХОРАЗМ – “Президент ташрифи муносабати билан бошланган том таъмири чала қолиб кетди” (ВИДЕО)\nХОРАЗМ – “Президент ташрифи муносабати билан бошланган том таъмири чала қолиб кетди”\nУРГАНЧ. “Хоразм вилояти Урганч шаҳри Жайҳун кўчаси 42-уйдан мактуб йўлламоқдамиз. Президент янги қурилган телевидение биносини очиб берар экан, деган гап чиқди. Давлат раҳбари келишига деб кўп қаватли уйимиз томини янгилашга тушишди. Томни очиб ташлаб, ёғоч қоқишди. Аммо усталар ишни чала ташлаб кетиб қолди. Ёғингарчилик бўлса томдан чакки ўтмоқда. Худодан ёмғир ёғмасин¸ деб дуо қилиб ўтирибмиз. Ёмғир ёғса, хонадонларимиз расво бўлиши турган гап. Мутасаддиларга арз қилсак, турли важларни айтишмоқда. Уйларимиз томини ёпиб беришларини сўраймиз”.


Қиш яқин. Булоқбошидаги янги конларнинг гази қаёққа кетяпти?\nМана куз ҳам бошланди, ҳадемай қиш кириб келади. Бундай вазиятда аҳолини табиий газ таъминотига оид саволлар ҳар қачонгидан-да кўпроқ қизиқтиради. Хусусан, Андижон вилояти аҳолиси «Булоқбошидаги янги конлардан чиқаётган газ қаёққа кетяпти?» деган саволга жавоб изламоқда. Шуни ҳисобга олиб, мазкур мавзуга тўхталишга қарор қилдик.\nМаълумки, 2017 йилда Андижон вилояти Булоқбоши туманидан топилган Учтепа газ конида 14 қудуқдан табиий газ чиқаётгани ҳақидаги хабарлар оммавий ахборот воситаларида кўп бор айтилди. «Ўзбекнефтгаз» АЖ матбуот хизмати берган хабарда мазкур янги қудуқ Фарғона водийси аҳолисини газ билан таъминлаш имконини кенгайтириши қайд этиб ўтилганди.\nУчтепа газ конидан қазиб олинаётган газ қаёққа кетаётгани ҳақидаги саволларга жавоб топиш мақсадида Фарғона магистрал газ қувурлари бошқармаси бошлиғи Воҳиджон Исроилов билан боғландик.\n«Бу конлардан қазиб олинаётган газ ҳозирги кунда марказий магистрал қувурларига ташлаб берилади. Яъни, тўғридан тўғри «Ўзтрансгаз» тармоқларига ўтказилади. У ердан Андижон вилоятига ҳам тақсимланади. Андижон вилояти учун газ магистрал қувурида олиб келинади.\nХўжаобод, Қўрғонтепа, Жалақудуқ туманлари ва Хонобод томонларга шартнома асосида Учтепадан чиққан газ етказиб берилмоқда. Шуни айтиб ўтиш лозимки, Булоқбошидаги конлардан чиқаётган газ асосан шу туман аҳолисига бериляпти. Туманда 7 минг 700та хонадон газ таъминотига қўшилди. Газнинг етмай қолган қисмини магистралдан қўшиб берамиз. Чунки газ заправкалари ва ишлаб чиқариш корхоналари бор, уларга ҳам газ керак. Айтайлик, аҳолининг бир кунлик истеъмоли 300 минг кубометр атрофида бўлса, Учтепа томондан 200 минг кубометр газ олинади, қолган 100 минг кубометрини ўзимиздан қўшамиз.\nБулоқбошидаги конлардан қазиб олинадиган газ ўзаро шартнома асосида магистралга берилади. Агар қудуқлардан газ қазиб олинмаса, уларнинг аварияга учраш эҳтимоли юзага келади, газ бериш қуввати пасайиб кетади. Айни пайтда Фарғона водийси учун бир кунда 17 миллион кубометр атрофида газ қабул қилиб олинмоқда. Бу кўрсаткич ҳар куни ҳар хил. Масалан, соатига 790-800 ёки 630 минг кубометр бўлиши мумкин. Агар соатига 600 мингни ташкил этса, суткасига 14 миллион кубометр атрофида газ бўлади. Шунингдек, қишда қийналиб қолмаслик ва аҳолини узлуксиз газ билан таъминлаш учун бир кунда 2,5 миллион кубометр атрофидаги газ Хўжаобод омборига захираланади», дейди Воҳиджон Исроилов.\nХуллас, қишнинг қировли кунлари яқин. Водий аҳолиси эса доимгидек табиий газ таъминоти яхшиланишидан умидвор бўлиб яшамоқда.\nҚани, кўрайликчи бу йил водийда газ таъминоти аҳволи қандай бўларкин?! Кутамиз...\nЎзбекистонда энергия ресурсларини ҳисобга олиш ва назорат қилиш бўйича яхлит онлайн тизим яратилади\nБулоқбошида сессия: “Темир дафтар”га киритишнинг меъёри борми?


Россия Коммунистик Партияси ичида ҳокимият талашуви давом этмоқда.\nМосквада шанба куни мазкур партия икки алоҳида форум ўтказди. Бу форумлар якшанба куни ҳам давом этади. Коммунистик Партия лидери Геннадий Зюганов ўз ўрнида қолиш учун курашмоқда. Бироқ¸ ўтган йили парламент сайловларида коммунистлар мағлубиятга учраганидан кейин унинг истеъфо бериши тўғрисидаги талаблар кучаймоқда.\nПартиянинг Зюгановга қарши тармоғи пайшанба куни пленум ўтказиб¸ Зюганов ўрнига вақтинчалик Владимир Тихоновни сайлашга овоз берди.


15 апрель, 2021, 15:42\nУ вақтинча оғриқ қолдирувчи вазифасини бажариши мумкин.\n"Ювентус" 2018 йилнинг ёзида Чемпионлар Лигасини ютиш учун Криштиану Роналду билан шартнома имзолади. Португалиялик футбол юлдузи келганидан кейин раҳбарият ва мухлислар унга катта умид боғлади. Роналдунинг ўзи янги чорловни қабул қилиш ва клубни Европанинг юқори чўққисига олиб чиқиш истагидалигини билдирди. Натижада, "Аякс", "Лион" ва "Порту" унинг бу орзусига тўсқинлик қилди. Шундан сўнг, унинг мавсум якунида “Ювентус”дан кетиши ҳақида турли миш-мишлар тарқала бошлади. Шу билан бирга, "Юве"нинг спорт директори Фабио Паратичи клуб ҳали у билан шартномани узайтириш масаласини кўриб чиқмаётганини айтди. Уни эса собиқ клублари орасида "Реал Мадрид"дан бошқа ҳеч бири ортга қайтармоқчи эмаслиги ойдинлашди. Шундан келиб чиққан ҳолда айтадиган бўлсак, Роналдунинг 4 марта Чемпионлар Лигасида ғолиб чиқишига ва 4 марта "Олтин тўп" соҳиби бўлишига сабабчи бўлган клубга катта қайтишни амалга оширишига гувоҳ бўлишимиз мумкин. Бироқ, ҳатто "Реал"нинг ўзи ҳам бу қарор тўғри ёки нотўғрилигига тўлиқ ишонч ҳосил қилмаяпти. Чунки бунга етарли сабаблар бор. Нима учун "Қироллик клуби" ўз афсонасини ортга қайтармаслиги керак? Қуйида айнан шу масалада фикр юритамиз.\nҚисқа муддатли натижа учун катта молиявий юк\nМадридликлар аллақачон "Сантьяго Бернабеу"ни таъмирлаш учун 100 миллион евродан ортиқ маблағ сарфлаб бўлди. Шу сабабли, клуб сўнгги иккита трансфер ойнасида янги футболчилар сотиб олмади. Қолаверса, коронавирус пандемияси туфайли юзага келган бутунжаҳон молиявий инқирози "Қироллик клуби"ни ҳам четлаб ўтмади. Шунинг учун клуб раҳбарияти маблағларни тежашга ҳаракат қилмоқда. Янги мавсум эса жамоага “янги қон қуйиш” кераклигини кўрсатмоқда. Роналдунинг қайтиши мадридликларнинг сифатли трансферларни амалга ошириш режаларига халақит бериши мумкин. Португалиялик футболчининг ортга қайтариш осон ва нисбатан арзон, аммо унинг 30 миллион евролик маоши ҳақиқий юкка айланади. Натижада, "Реал"да узоқ муддатли истиқболда барча керакли харидларни амалга ошира олмаслик хавфи туғилади, ҳатто ҳозирги таркибдаги айрим етакчиларни сотиб юборган тақдирда ҳам.\nКриштиану "Реал" ҳужумини кучайтириши мумкинлигига шубҳа йўқ, аммо португалияликнинг Мадриддаги иккинчи ҳикояси қачонгача давом этади? У аллақачон 36 ёшда ва унинг супер истеъдодига қарамай, охир-оқибат ёш барибир ўз сўзини айтади. У яна 9 йил Мадридда қололмайди. Роналду бу сафар кўпи билан 2 ёки 3 мавсум “Реал” сафида ўйнаши мумкин. Узоқ вақт қолмаслигини билиб, унга шунча катта пул сарфлаш тўғрими? У бунга арзийдими?\nЭрлинг Холанд ёш ва истеъдодли. У Роналдудан яхшироқ эмасми? Норвегиялик футболчи самарадорлик бўйича ҳам, Роналдудан ёмон эмас. Энг муҳими, бу "Реал"га кўп йиллар давомида совринлар олиб келиши мумкин бўлган мега-истеъдод. Ҳа, ОАВ хабарларига кўра, Мино Райола Холанд учун катта маош талаб қилмоқда, бироқ агар Мадрид клуби қийинчиликларга қарамай, катта маблағ сарфласа, бу орқали жамоа келажагига улкан сармоя киритган бўлади. "Реал" ёш юлдузларнинг узоқ муддатли трансферлари ҳақида ўйлашга арзийди. Чунки жамоада Рамос, Модрич, Кроос, Бензема каби етакчи футболчилар ўрнини эгаллайдиган муносиб ёшлар йўқ. Иско ҳозир аввалги савиясини намойиш қила олмаяпти. Асенсио ҳали ҳам ўзини тўлиқ кўрсатгани йўқ. Айтиш лозимки, Рамоссиз ўтказилган бир нечта ўйинлар муваффақиятсиз якунланди. Барча жабҳада муаммолар мавжуд бўлган бир пайтда Роналду жамоа муҳитини ўзгартира оладими?\nЎтмишни қайтариш учун содда уриниш\nЭҳтимол, "Реал" раҳбарлари Криштиануни қайтаришда Ибрагимовичнинг “Милан”га келганини мисол қилар. Чунки 39 ёшли швед футболчиси келгач, "россонерлар"нинг ўйини сезиларли даражада кучайди ва жамоа кўп йиллик танаффусдан сўнг, биринчи марта Чемпионлар Лигасига қайтишга яқин турибди. Мадридликлар Роналду клубнинг аввалги ютуқларини қайтара олишига ва яна Чемпионлар Лигасида ғолиб чиқишига ишонади. Аммо ҳақиқатан ҳам шундайми? Ҳозирги "Реал" кетма-кет уч марта Чемпионлар Лигасини олганидан жуда фарқ қилади. Ўшанда мадридликлар сафида ҳар бир позиция учун иккита кучли ўйинчи бор эди ва шу сабабли, Зидан ўйин сифатини пасайтирмасдан бемалол таркибда ўзгаришлар амалга ошириши мумкин эди. Энди вазият бутунлай бошқача. Клуб авлодлар алмашинувига тайёрланмоқда ва Роналду бу вазиятда қаҳрамон-қутқарувчига айланиши мумкин. Шуни тан олиш керакки, “Ювентус” CR7 келганидан кейин кучаймади. Жамоа ҳатто Чемпионлар Лигаси ярим финалига қадар ҳам етиб бора олмади. Катта эҳтимол билан бу мавсум ички чемпионатда ҳам муваффақиятсизлик қайд этилиши мумкин.\nНостальгияга интилиш Мадриднинг келажак учун кучли жамоани шакллантиришига халақит бериши мумкин. Роналду вақтинча оғриқ қолдирувчи вазифасини бажариши мумкин. “Қироллик клуби” учун энг тўғри йўл бу Холандни сотиб олиш ва қолган пулларни бошқа позициялардаги ёш футболчиларга сарфлашдир. Роналду – “Реал” афсонаси, аммо бу аллақачон тарихга айланди. Келажак ҳақида ўйлаш вақти келди!


Qurbonlik.uz - қурбонликни ташкиллаштирамиз Qurbonlik.uz - қурбонликни ташкиллаштирамиз - Qurbonlik\nАқиқа, назр ёки марҳум номидан\nҚурбонликка буюртма бериш\n“Qurbonlik-2020” dasturi xisoboti\nдинимиз аҳкомлари қандай?\nУшбу браузер видеони кўрсата олмайди.\nАқиқа, назр ёки марҳум номидан садақа қилмоқчимисиз?\nҚурбон Xайитига таклифлар\nҚорамол (буқа) қурбонлик қилиш. Динимизда битта қорамолни етти киши қурбонлик қилишига рухсат бор. Бу дастурда етти киши номидан битта қорамол қурбонлик қилинади.\nҚўй (қўчқор) қурбонлик қилиш. Динимизда битта қўй бир киши номидан қурбонлик қилинади. Бу дастурда бир киши номидан битта қўчқор қурбонлик қилинади.


Расулуллоҳ соллаллоҳу алайҳи васалламнинг вафотларидан кейин У зотга итоат қилиш вожиблиги (5-фасл) – oliymahad.uz\nРасулуллоҳ соллаллоҳу алайҳи васалламнинг вафотларидан кейин У зотга итоат қилиш вожиблиги (5-фасл)\nСаҳобаларга Қуръони каримдаги Аллоҳнинг амри билан Расулуллоҳ соллаллоҳу алайҳи васаллам ҳаётлик вақтларида У зотга эргашиш ва итоат қилиш вожиб бўлган эди. Ҳудди шунингдек, вафотларидан кейин саҳобаларга ҳам, улардан кейинги мусулмонларга ҳам Расулуллоҳ соллаллоҳу алайҳи васалламга бўйсуниш вожиб. Чунки итоат қилишни вожиб бўлишига сабаб бўладиган умумий ҳолдаги далиллар ҳаётлик вақтларига ва саҳобаларга қайдланмаган. У зотнинг сўзлари, ҳукмлари ва қилган ишлари Аллоҳ таолога бўйсунишга чақиради. Шариат қонунларини Аллоҳ таолонинг амри билан чиқарувчи бўлганлар. Бу эса тирик бўлишлари ёки вафотларидан кейин бўлишига қайдланмайди.\nРасулуллоҳ соллаллоҳу алайҳи васаллам мусулмон қаерда бўлса ҳам суннатларига эргашиш вожиблигига кўрсатма берганлар. Буни Расулуллоҳ соллаллоҳу алайҳи васаллам буни Муоз ибн Жабал разяллоҳу анҳуни Яманга юборганларида ҳам кўришимиз мумкин. Расулуллоҳ соллаллоҳу алайҳи васаллам у кишига:\n“كيف تقضي اذا عرض لك قضاء” قال اقضي بكتاب الله، قال: “فان لم يكن في كتاب الله” قال: فبسنة رسول الله، قال: ” فان لم يكن في سنة رسول الله” قال: اجتهد رايي و لا الو. فضرب رسول الله صلي الله عليه وسلم علي صدره، و قال:”الحمد لله الذي وفق رسول رسول الله لما يرضي رسول الله”\n“Агар сенга бир хукм чиқариш керак бўлиб қолса, қандай қилиб ҳукм чиқарасан?”, дедилар. У киши:\n“Аллоҳнинг Китоби ила хукм чиқараман”, деб жавоб берди. Пайғамбаримиз соллаллоҳу алайҳи васаллам:\n“Аллоҳнинг китобида бўлмаса-чи?”, дедидилар.\n“Расулуллоҳ соллаллоҳу алайҳи васалламни суннати ила”, деди. У зот соллаллоҳу алайҳи васаллам:\n“Расулуллоҳнинг суннатларида бўлмаса-чи?”, дедилар.\n“Ўз раъйим билан ижтиҳод қиламан, бўш келмайман”, деди у. Шунда Расулуллох Муоз ибн Жабал разяллоҳу анҳунинг кўксиларига уриб:\n“Расулуллоҳнинг расулини Аллоҳни ва Расулуллоҳни рози қиладиган нарсага муваффақ қилган Аллоҳга ҳамдлар бўлсин”, деб ниҳоятда мамнун бўлдилар.\nРасулуллоҳ соллаллоҳу алайҳи васалламга вафотларидан кейин ҳам эргашиш бўлиш вожиб эканига маънавий мутавотир даражадаги ҳадислар бор. Шулардан:\n“Сизга икки нарсани қолдирдим. Агар, уларни маҳкам тутсангиз, ҳеч адашмайсиз; Аллоҳнинг Китоби ва Набиййини суннати” (Молик ривояти).\nИмом Бухорий раҳимаҳуллоҳ Абу Ҳурайра разяллоҳу анҳудан ривоят қиладилар. Расулуллоҳ соллаллоҳу алайҳи васаллам:\nكل امتى يدخلون الجنة الا من ابي قالوا يا رسول الله و من يابي ؟ قال من اطاعني دخل الجنة و من عصانى فقد ابي\n“Ҳар бир умматим жаннатга киради. Лекин, бош тортган (итоатсиз) одам (кирмайди)”, дедилар.\nСаҳобалар: “Ким бош тортади, эй Расулуллоҳ”, деганларида, Расулуллоҳ соллаллоҳу алайҳи васаллам:\n“Менга итоат қилган киши жаннатга киради, менга осий бўлган киши бош тортибди”, дедилар.\nИмом Ҳоким раҳимаҳуллоҳ Ибн Аббос разияллоҳу анҳудан ривоят қиладилар. Расулуллоҳ соллаллоҳу алайҳи васаллам видолашув хутбасида “Шайтон сизларнинг ерларингизда ибодат қилишдан ноумид бўлди. Лекин бундан бошқа сизлар эътибор қилмаган амалларингда итоат қилинишга рози. Ундан сақланинглар! Мен сизларга агар маҳкам ушласаларинг ҳеч ҳам адашмайдиган – Аллоҳнинг китобини ва Набийини суннатини қолдираман”, дедилар.\nШу сабабдан саҳобалар Расулуллоҳ соллаллоҳу алайҳи васалламнинг омонати бўлган ҳадисни ўзларидан кейинги инсонларга етказишни мақсад қилганлар. Расулуллоҳ соллаллоҳу алайҳи васаллам эса саҳобаларни илмни ўзларидан кейингиларга етказишга қуйидаги сўзлари билан тарғиб қилганлар:\nرحم الله امرا سمع مقالتي فاداها كما سمعها و رب مبلغ اوعي من سامع\n“Мени сўзимни эшитиб, эшитганидек бошқа одамларга етказган кишини Аллоҳ раҳмат қилсин. Эшитувчидан зеҳнлироқ қанча етказилган кишилар бор”.\nХулоса қилиб айтганда, Расулуллоҳ соллаллоҳу алайҳи васаллам Аллоҳ таолога итоат қилишга чақирадилар. Аллоҳ таоло Расулуллоҳ соллаллоҳу алайҳи васалламга бўйсунишга буюради. Аллоҳ таолога итоат қилиш Расулуллоҳ соллаллоҳу алайҳи васалламга эргашиш билан бўлади. Бу ўриндаги сабаб саҳобалар ҳамда улардан кейинги мусулмонларда ҳам топилади. Шунингдек, бу сабаб ҳаётлик вақтларида ва вафотларидан кейин ҳам топилади.\n1084600cookie-checkРасулуллоҳ соллаллоҳу алайҳи васалламнинг вафотларидан кейин У зотга итоат қилиш вожиблиги (5-фасл)no\nОлдингиРИВОЖЛАНИШ ТЎСИҒИКейингиДин ишлари бўйича қўмитанинг янги низоми тасдиқланди


TIB.UZ / Ундирилган уруғлар – кони фойда - TIB.UZ\nTIB.UZ Яшил дорихона Ундирилган уруғлар – кони фойда\nОрганизмнинг витаминларга бўлган эҳтиёжини ундирилган уруғлар орқали қоплаш мумкин. Улар нақ фойданинг кони! Масалан, ундирилган қовоқ уруғи, энг аввало, рухга бой бўлиб, стрессда фойдали, ақлий фаолликни кучайтиради, хотирани мустаҳкамлайди. Шунингдек, рух репродуктив функцияни яхшилайди, жумладан, жинсий қувватни оширади.\nУндирилган ловия эса витамин С, темир ва калий манбаи. Шу боис, уни таомга қўшиб истеъмол қилинса, моддалар алмашинувини яхшилайди, нерв тизимига тинчлантирувчи таъсир кўрсатади, шунингдек, вирус ва микробларга қарши курашда ёрдам беради. Бундан ташқари, атеросклероз ва қандли диабет профилактикаси учун яхши.\nБуғдой майсаси таркибидаги витаминлар тери ва соч ҳолатини яхшилаб, организмни тозалайди, иммунитетни кўтариб, юрак-қон томир ва онкологик касалликларнинг олдини олади. Мутухассисларнинг фикрича, буғдой майсаси ёшартириш хусусиятига эга. Кимда-ким уни мунтазам истеъмол қилиб турса, умрини анча узайтириш имкониятига эга бўлар экан. Сумалак учун буғдой ундирилишининг сабабини энди тушунгандирсиз?\nУруғларни қандай ундириш ҳақида ўйлаётган бўлсангиз, маслаҳатимизга диққат қилинг: совуқ сувда яхшилаб ювилган донни чуқур идишга солиб, устидан сув қуйинг – сув доннинг юза қисмини бутунлай беркитмаслиги лозим. Устига дока ёпиб, илиқ жойга қўйиб қўйинг. 6-12 соатдан сўнг сув юзасига қалқиб чиққан донларни олиб ташланг. Сувини тўкиб, донни яна сувга намлаб қўйинг. Майса 2-3 кунда униб, бўйи 1-3 мм.га етади. Узунлиги 1 мм.га етганда уларни яна ювиб, бироз қуритиш керак. Шундан сўнг улар истеъмол қилиш мумкин.\nЭсингизда бўлсин: ёш майсалар кесиб олингандан 20 дақиқа ўтар-ўтмас ўзининг шифобахш хусусиятини йўқотади. Ундирилган уруғларни совутгичда икки кунгача сақлаш мумкин. Истеъмол қилиш меъёри – кунига 50-100 грамм. Ундирилган донлар сизга бемаза туюлса, майдалаб, бошқа таомларга қўшиб истеъмол қилинг. Шунингдек, ёнғоқ, асал, сархил ёки қуруқ меваларни қўшиб, улардан ажойиб таомлар тайёрлаш мумкин. Яшил майсалардан салат ёки турли таомларни безаш учун ҳам фойдаланишади.\nДиққат: ундирилган уруғлар ҳазм аъзолари касалликлари зўрайганда, шунингдек, болалар ва кексаларга мумкин эмас.


Тунда автобус ҳаракати таъқиқланди\n04 декабр 2020, Тошкент вақти: 16:36\nЯнги тартибга кўра¸узоқ масофага чиққан йўловчилар тонгни автобус ичида оттирадилар.\nОй бошида йўловчи автобус ҳалокатга учраб¸ ўнлаб одам нобуд бўлганидан сўнг Ўзбекистон ҳукумати жорий қилган қатнов тартиби¸ оддий одамларга салла деса¸ калла келтиришдек туюлмоқда.\nТошкент- Қашқадарё автомобил йўлида 1 майдан 2 майга ўтар кечаси содир бўлган автобус авариясидан сўнг, мамлакат автомобил йўлларида кечки соат 10 дан сўнг барча автобус қатновлари тўхтатилди.\nВилоятлар чегарасига қўйилган йўл ҳаракати хавфсизлиги постлари соат кечки 10 бўлиши билан бирорта ҳам автобусни ўтказмаяптилар. Натижада постларда автобусларнинг узундан узун карвонлари вужудга келмоқда.\nБу автобуслар ичида бўлган йўловчилар эрталабки соат олтигача йўл очилишини кутиб тонг оттирмоқдалар. Сурхондарёлик Анвар Муродов ҳам Тошкентга етиб келишларига 70 чақирим қолганида уларнинг автобуси Сирдарё постида тўхтатиб қўйилганини айтади:\n- Соат 10 бўлиши биланм автобусни тўхтатиб қолар экан. Бизлар ҳам тақдир тақозоси билан Сирдарëда ушланиб қолдик. Сирдарë постида 70-80 та автобус бўлди. Машина одамдан кўп¸ одам машинадан кўп.\nАфғонистонда вертушкалар келиб колонналарни бомбалар эди. Худди шундай бўлиб¸ бошим айланиб қолди.\nКейин бир машина билан келишиб 15 минг сўмга Собир Раҳимов метрогача бордик. Кейин метродан уйгача 3000 сўм бердик. Хуллас 18 минг сўмнинг ўзи таксига кетди.\nБу битта Сирдарë вилоятида. Ҳамма вилоятларда кечаси автобусларни юргизмайди¸ дейди Анвар Муродов.\nАнвар аканинг айтишича, у Шўрчидан 14 минг сўм тўлаб автобусда келган бўлса, Тошкентга етай деб қолганида такси учун 18 минг сўм тўлашига тўғри келди. Бироқ, дейди у, автобуслардаги юзлаб ёш болали оналар, қарияларнинг йўлда саккиз соат ортиқча ушланиб қолиниши уларни қийин аҳволга солиб қўймоқда:\n- Йўловчиларнинг ичида гўдаги ҳам бор¸ қарияси ҳам бор¸ ëши ҳам бор¸ каттаси ҳам бор. Нима қиламиз энди¸ тақдиримизга тан берамизда. Иложимиз етгани автобус экан¸ автобусда кетаяпмиз.\nИложимиз бўлса экан¸ самолëт билан кетсак. Самолëт 65 минг сўм¸ такси 35 минг сўм. Автобус¸ садағанг кетай¸ қулайда¸ дейди Анвар Муродов.\n2005 йилда Сирдарё вилоятининг Гулистон шаҳрида ҳам автобус ҳалокати юз бериб, 12 нафар йўловчи ҳалок бўлган эди. Ўшанда ҳам Ўзбекистон йўлларида худди шундай тартиб жорий қилинган эди.\nБироқ орадан олти ой ўтиб яна автобуслар кечаси қатнай бошлади. Анвар аканинг сўзларига кўра, бу тадбир муаммони ҳал қила олмайди. Аксинча, автомобил йўлларини стандартларга мувофиқ қайта қуриш керак ва энг асосийси автобусларнинг техник ҳолатларини қатттиқ назорат қилиш керак:\n- Биласизми¸ Давлат автомобил назорати ходимлари автобусларнинг техник ҳолатини яхши текширса¸ ҳеч қачон авария бўлмайди. Докторлар “Мана шу одам дам олган¸10-15 соатга чидайди” деб кафолат берса¸ тиббий кўрикдан ўтказса¸ ҳеч нарса бўлмайди.\nМинг афсуски¸ бизда шундай нарсалар йўқда. Автобус шахсий¸ хоҳлаган вақтда кетади¸ хоҳлаган вақтда келади¸ дейди Анвар Муродов.\nЎзбекистон ИИВ йўл ҳаракати хавфсизлиги бошқармаси инспектори Қосимовнинг айтишича, автобуслар ҳаракатининг кечки соат 10 дан кейин тўхтатиб қўйилиши Ўзбекистон Вазирлар Маҳкамасининг қарори асосида амалга оширилмоқда:\n- Вазирлар маҳкамасининг 482 сонли қарори бор. Шунинг иккинчи иловасида “Автобуслар маршрути 400 километрдан ошиқ бўлса¸ иккита шофëр билан бўлсин. Кечаси ҳайдалмасин” деган жойи бор¸ дейди Ўзбекистон ИИВ йўл ҳаракати хавфсизлиги бошқармаси инспектори Қосимов.\nЭслатиб ўтамиз шу йилнинг 1 майидан 2 майига ўтар кечаси Ғузор –Чим –Кўкдала йўлининг 42 километрида йўл четида турган экскаваторга катта тезликда бориб урилган йўловчи автобуси ҳалокати натижасида 23 киши ҳалок бўлган эди.


21 апрел 2021, Тошкент вақти: 22:36\nЎзбекистонда бир ой ичида Туркиянинг “Зироат” банки филиали иш бошлаши кутилмоқда. Бу ҳақда 20 июнь куни Республика Савдо-саноат палатасининг навбатдан ташқари қурултойида Бош вазир Абдулла Арипов маълум қилди.\nБош вазирга кўра, “Зироат” банки филилали очилиши ортидан Туркия ҳукумати Ўзбекистонда кичик бизнесни кредитлаш юзасидан “500 миллион долларлик ўз линиясини очади”.\nАввалроқ Озодлик радиоси Туркиянинг Demir Holding ширкатига қарашли бўлган Demir супермаркетлари яқин келажакда Тошкентда қайта иш бошлаши мумкинлиги тўғрисида хабар берган эди.\nDemir Holding Тошкентда фаолиятини 1992 йилда бошлаган, аммо унинг суппермаркетлари 2010 йил охирида назорат тизимлари текшируви баҳонасида ëпилиб¸ қайта очилмаган эди.


Ford ва Baidu ҳайдовчисиз автомобилларга сармоя киритади\n19:47 / 17.08.2016\nАмериканинг Ford автомобилсозлик компанияси 2021 йилга бориб муқобил транспорт воситаларини ишлаб чиқариш бўйича режасини эълон қилди. Янги ҳаракатланиш воситалари, компанияга кўра, том маънода муқобил бўлади. Унинг на рули, на тормоз ва ёки газ педали бўлади.\nБироқ, хулоса қилишга шошилманг. Чунки, дастлаб Ford муқобил машиналари ҳаракатланадиган ҳудуд кескин чегараланади. Компания вице-президенти Кен Вашингтоннинг сўзларига кўра, ушбу машиналарнинг ҳаакати учун ҳудудни танлашда, унинг географик жойлашуви ҳамда иқлими эътиборга олинади.\nБиринчи навбатда Ford компаниясининг муқобил машиналари Шимолий Америка кўчаларида пайдо бўлади. Бироқ, компания бу билан чегараланиб қолиш ниятида эмас. Ҳозирча, муқобил машиналарнинг қандай кўринишда бўлиши ҳам маълум эмас. Вашингтоннинг сўзларига кўра, улар Ford Fusion негизида ишлаб чиқарилиши мумкин.\nАвтомобилсозлик компанияси 2021-йилда белгиланган режани тўлиқ амалга ошириш мақсадида ҳайдовчисиз бошқариладиган стартапларга сармоя киритишни режалаштирмоқда. 17-август куни маълум бўлишича, Америка компанияси Хитойнинг йирик интернет қидирув хизмати Baidu билан ҳамкорликда Американинг Velodyne LiDAR Inc компаниясига 150 млн доллар миқдорида сармоя киритади. Бу компания юқори аниқликдаги сенсорлар ва радарларни ишлаб чиқариш билан шуғулланади.\nLidar технологияси ҳаракатланаётган автомобиль атрофидаги вазиятни баҳолаш, хусусан тўсиқларни аниқлаш учун лазердан фойдаланишни кўзда тутади.\nReuters Хитой билан савдо урушидан Boeing ва Ford энг кўп зарар кўришини айтди\n21:35 / 04.04.2018


09:23 29 Ноябр 2020\n12:33 30.09.2020 (Янгиланган 12:53 30.09.2020) Ҳавола олиш\nАтамбаев йил давомида суд ва тергов ҳаракатларини инкор қилиб, рўй бераётган воқеаларни "ҳукумат уни ҳам жалб қилмоқчи бўлаётган ўйин" дея атаб, барча саволларни жавобсиз қолдириб келаётган эди.\nТОШКЕНТ, 30 сен — Sputnik. Қирғизистоннинг собиқ президенти Алмазбек Атамбаев Қўй-Тошдаги воқеалар бўйича суд жараёнида иштирок этади, бу ҳақда Sputnik Қирғизистонга Атамбаевнинг адвокати маълум қилган.\nАдвокат судьядан суд жараёнида Атамбаев иштирок этиши учун унинг етказилишини таъминлашни сўраган. Судья Марат Сидиков адвокатнинг илтимосномасини қаноатлантирган. Собиқ давлат раҳбари 2 октябр куни судга олиб борилади.\nАтамбаевнинг фикрича, унга иммунитет берадиган собиқ президент мақомини ундан ноқонуний олиб ташлашган.


Нордон лимондан ширин ичимлик тайёрланг | Azon.uz - Ахборот-таҳлилий портал\nНордон лимондан ширин ичимлик тайёрланг\n19:00 12.04.2019 693\nОқил, закий инсон зиённи фойдага айлантиради. Аҳмоқ-тентаклар эса битта мусибатни иккитага кўпайтириб олади.\nМасалан, Расулуллоҳ соллаллоҳу алайҳи ва саллам Маккадан ҳайдаб чиқарилгач, Мадинада кўз кўриб қулоқ эшитмаган давлат барпо қилдилар; аллома Ҳарроний ҳибсхонадан чиқарилганида бир дунё илм билан чиқди; Имом Сарахсий суви йўқ қудуққа ташлаб зиндонбанд қилинди, у бундан унумли фойдаланиб фиқҳ соҳасида 20 жилд китоб ёзиб битирди; Ибн Асир барча ишлардан маҳрум этилганида “Жомиъул усул” ва ҳадис китобларининг энг машҳурларидан “Ниҳоя” китобларини тасниф этди; Ибн Жавзий Бағдоддан сургун қилинганида етти қироатни ўқиб чиқди. Молик ибн Рийбга дахлсиз ўлим келганида, аббосийлар давлати шоирлари девонларига тенг ажойиб қасидани бутун оламга кўрсатди.\nАммо Абу Зуайб Хузалийнинг болалари ўлганида, замон сукут қилди, одамлар хабарсиз қолди ва тарих қарсак чалди. Чунки бу кимсалар золим эди.\nФалокат кутилмаганда ҳамла қилса, унинг нур сочувчи тарафини кўринг. Агар бир киши сизга истаканда лимон берса, бир чимдим шакар қўшинг. Агар сизга илон ҳадя этилса, унинг қимматбаҳо терисини олингда, қолганини ташланг. Агар сизни чаён чақиб олса, у илон заҳрига қарши мустаҳкам эм ва иммунитет эканини билинг.\nҚийин шароитга мослашиб, у жойдан бизга гул, лола ва ясминларни олиб чиқинг. “Балким сизлар ёқтирмаган нарса (аслида) ўзларингиз учун яхши бўлиб чиқар” (“Бақара” сураси 216-оят).\nФранция инқилобидан олдин икки зўр шоирини қамашди. Уларнинг бири некбин (оптимист), иккинчиси бадбин (пессимист) эди. Иккови кал ласини қамоқхона дарчасидан чиқарган эди, некбини юлдузларга қараб кулди, аммо бадбини ён кўчадаги лойларни кўриб йиғлаб юборди. Унинг ёмонлик томонини ўйлайверадиганига қаранг. Аслида, ёмонликнинг ўзи йўқ. Аксинча, яхшилик, фатҳ, ғалаба ва ажр бордир.\n23:00 13.06.2019 467\n00:00 09.06.2019 514\n00:00 08.06.2019 675\nҲаёт экансиз, зерикишни унутинг!\n00:00 07.06.2019 598\n22:00 04.06.2019 476\n05:37 02.06.2019 563


Санжар Турсунов. Қулай (ҳикоя) | www.ziyouz.uz\nБош саҳифа Ўзбек насри онлайн антологиясиСанжар Турсунов (1986)Санжар Турсунов. Қулай (ҳикоя)\nУ ўзининг исмини бу шафқатсиз дунёю ва унда яшаётган танбалларга, ишёқмасларга, текинхўру пасткашларга, борингки, бори одамзодга Қулай деб таништирди. Қутлимурод, Қулмурод, Қулфиддин, ҳатто Қултой ҳам демади. Кейинчалик унга:\n“Нега Қулай? Бошқа исм айтсанг, сендан биров ҳужжат сўрармиди?!” деганимда, индамаган, хиёл қисилган кўзларида шўх табассум ўйнаб, сўнг қандайдир маъюслик, йўқ, маъсумлик аксланган ва мен, начора, унга шу исм ёқса керак, деган хулосага келганман.\nЎша тунги воқеадан кейин унга нима дейишни билмас эдим. Гоҳ ғурурим баланд келиб қишлоқдан ҳайдатиб юборсамми десам, гоҳ ҳаётимни сақлаб қолгани учун дўстлашсамми, дея ўйлар эдим. Бироқ иккисини-да қила олмас, билмадим, нималардир бунга йўл қўймас, лекин хавотирим ҳам бор эдики, масалан, кимгадир менга ёрдам берганини айтиб қўйса-ю, кейин одамлар мазах қилишса, нима бўлади? Бироқ у ўша тунни унутди, бировга-да оғиз очмади. Кўча-кўйда дуч келиб қолганимизда, худди аввалигидай кўришади-ю, индамай йўлида кетаверади. Кейинчалик ўйладимки, ҳа, у мени танимаган, билмаган, агар таниса борми, ҳаммага достон қиларди – енгил тортдим.\nКун бўйи тинмаган ёмғир кечаси янада шиддат билан ёғар, тоғлардаги қорлар эриб, сойликлардан сел келар – оқшом кўрганимизда дарё жудаям айқириб оқарди, Кенжа бобо – олтмиш олтинчи йил шунақа катта сел келганди, ўша йили кўп тўполонлар бўлувди, деганини эшитгандик.\n← Аввалги Аввалги Лев Толстой. Оссурия шоҳи Асархадон (ҳикоя)\nКейинги → Кейинги: Ғафур Шермуҳаммад. Қудуқ тубидаги фарёд (спектакль)


Қайд этиш жоиз, 2007 йилдан буён 8 ёшдан 19 ёшгача бўлган ёш шахматчилар ўртасида "Камолот" ёшлар ижтимоий ҳаракати ташаббуси билан қатор вазирлик ва ташкилотлар ҳамкорлигида уюштирилаётган мазкур мусобақа нуфузи йилдан-йилга ортиб бормоқда.\nШунга монанд бу галги мусобақа ҳам қизғин баҳс ва муросасиз партияларга бой бўлди. Энг муҳими, беллашувлар жараёнида кўплаб истеъдод эгалари кашф этилди.\nҚизлар ўртасидаги баҳсларда Наманган вилояти вакили Мавлуда Маҳмудова, бухоролик Гулхумор Нажмиддинова, сурхондарёлик Гулчеҳра Абдухолиқова, навоийлик Барчиной Облаева ва фарғоналик Наврўзахон Абдуллаева ўз ёш тоифаларида энг кўп очко тўплаган бўлса, ўғил болалар ўртасида вилоятимиз шахматчилари Салоҳиддин Жуманазаров ҳамда Анвар Ҳакимов, наманганлик Фарҳоджон Эргашев, хоразмлик Жонибек Бахтиёров ва Қорақалпоғистон Республикаси вакили Аббаз Аузимбетов тенгдошлари орасида тенгсиз эканини исботлашди.\nУмумжамоа ҳисобида жами 45,5 балл тўплаган Навоий вилояти жамоаси биринчи ўринни эгаллаган бўлса, иккинчи ва учинчи ўринлар мос равишда Наманган ҳамда Сурхондарё вилоятлари жамоаларига насиб этди.\n- Етти ёшимдан буён шахмат билан мунтазам шуғулланаман, - дейди турнир ғолиби бўлган Анвар Ҳакимов. - Мусобақадан катта таассурот олдим. Бу каби мусобақалар келажакда янада юқори натижаларни қўлга киритишимизда муҳим аҳамият касб этади. Чунки мусобақада ғолиб бўлиб, ўзимга бўлган ишонч ҳисси янада ортди. Мақсадим халқаро турнирларда ҳам зафарли дона суриб, юртимиз шарафини муносиб ҳимоя қилиш.\nУч кун давом этган мусобақа якунида иштирокчилар "Энг ёш иштирокчи қиз", "Энг ёш иштирокчи бола", "Энг яхши партия", "Энг чиройли комбинация", "Ғалабага бўлган ишончи учун", "Энг аҳил жамоа", "Мастер-класс" номинациялари бўйича ҳам рағбатлантирилди.\nҒолиблар диплом ва медаллар билан тақдирланди.


Ис гази қурбонлари сони яна икки кишига кўпайди, бу сафар қурбонлар — Сирдарёдан » Muzlik.uz - O‘zbekiston yangiliklari\nСирдарё вилоятининг Боёвут туманида икки киши ис газидан заҳарланишидан вафот этди, деб хабар қилди Фавқулодда вазиятлар вазирлиги матбуот хизмати. Ҳодиса 26 феврал куни Маданият маҳалласидаги хонадонларидан бирида юз берди. С.К. (2000 йилда туғилган) ва С.К (2004 йилда туғилган) ҳодиса натижасида оламдан кўз юмди. Бинога ис гази АГВ иситиш печкасидан чиққан. Ҳозирда ҳодиса юзасидан тергов давом эттирилмоқда, деб хабар берди ФВВ. Бир кун аввал, 25 февраль куни Фарғона вилоятида иккита ҳолатда ис газидан заҳарланишдан икки киши ҳалок бўлган эди.


Сурхондарёда 266 та каптарни ноқонуний овлаган шахсга суд 106 ой ахлоқ тузатиш ишлари жазосини берди\nСурхондарё вилоятининг Жарқўрғон туманида 266 та каптарни ноқонуний овлаган шахсга суд ҳукми ўқилган. Унинг ов қуроли мусодара қилиниб, 106 ой ахлоқ тузатиш ишлари жазоси тайинланган. Бу ҳақда экология муаммоларини ёритиб келадиган ekologuz канали хабар бермоқда.\nМаълум қилинишича, Жарқўрғон туманида яшовчи А.Э. овчилик гувоҳномаси ва ов қуроли билан 10 тагача каптар овлашга рухсатномаси бўлатуриб 266 та каптарни ноқонуний овлаган. Ушбу ҳолат Сурхондарё вилояти Экология ва атроф-муҳитни муҳофаза қилиш бошқармаси назорат инспекцияси ва Жарқўрғон туман инспекцияси инспекторлари томонидан ўтказилган тезкор рейд тадбирларида аниқланган.\nҚайд этилишича, аниқланган ҳолат юзасидан Жарқўрғон туман суди қарори билан фуқаро A.Э.га 106 ой муддатга ахлоқ тузатиш ишлари жазоси тайинланган. Унга тегишли бўлган овчилик гувоҳномаси олиб қўйилиб, ов қуроли давлат фойдасига мусодара қилинган.\nШунингдек, 266 та каптарни ўлдириб, ҳайвонот дунёсига етказган зарари учун 32 миллион 585 минг сўм Сурхондарё вилояти Экология ва атроф-муҳитни муҳофаза қилиш бошқармаси фойдасига ундириш белгиланган.\nСурхондарёда Қизил китобга киритилган сиртлон овлангани айтилди. Уни чўпонларнинг итлари ўлдирган бўлиб чиқди\nСурхондарёдаги Боботоғ давлат ўрмон хўжалиги ҳудудида ўсимлик дунёсига 272 миллион сўм зарар етказилган


Cана : 12-04-2018 / Қизиқарли фактлар / кўрилди: 360\nИскандар Маҳмудов бухоролик жаҳонга машҳур ўзбек ишбилармони, йирик тадбиркор. Россиядаги энг йирик Урал тоғ-металлургия компанияси президенти. Forbes журнали маълумотларига кўра, ҳозирда унинг 6 миллиард 500 миллион долларлик мол-мулки бўлиб, Россиядаги энг йирик 20 миллиардер қаторидан ўрин олган. Унинг шахси ва фаолияти ҳақида ЎзА саҳифаларида Ирисмат Абдухолиқов фикр юритди.\nБеихтиёр савол туғилади, қандай қобилияти ва истеъдоди эвазига Тошкент давлат университети (ҳозирги Ўзбекистон Миллий университети) шарқшунослик факультетини битириб, 1984 йили араб тилини ўрганган таржимон бугун Россиядаги таркибида ўнлаб йирик корхоналари бўлган Урал тоғ-металлургия компаниясига эгалик қилмоқда? Айни пайтда у Россияда ишлаб чиқарилаётган мис (рангли металл)нинг тенг ярмини назорат қилади, вагон ва тепловоз ишлаб чиқариш бўйича эса қисқа муддатда Россияни жаҳондаги 8-ўринга олиб чиқди. Россия фуқаролиги гувоҳномасини унинг қўлига шахсан президент Владимир Путиннинг ўзи топширган.\nКасб танлашда Искандар Маҳмудовга шарқшунослик факультетига ўқишга киришни маслаҳат берган, хорижий тилларни ўрганишга чорлаган, бунда ўғлининг яқин ёрдамчиси бўлган онаси ҳам зиёли инсон эди. Гарвард, Кембриж, Сорбонна ёки Москвадаги МДУ, МВТУ (Бауман номидаги Москва давлат техника университети)да ўқиш, муваффақиятли тамомлаш инсон тақдирига, унинг амал пиллапоялари сари кўтарилишига, бизнесига бевосита таъсир қилармикан?\nИскандар Маҳмудов ўз ҳаётий тажрибаси билан бу тушунчаларни бутунлай ўзгартириб юборди, дейиш мумкин. У Ўзбекистонда таҳсил олди. Дастлаб мактаб, сўнгра олий ўқув юртида аъло баҳоларга ўқиди. Шарқшунослик факультети профессор-ўқитувчилари берган билимлар савияси жаҳонга машҳур хорижий олий ўқув юртларидан сира қолишмаслигини исботлади. Искандар Маҳмудов тадбиркорлик ишига жиддий киришди ва жаҳондаги 10 нафар энг бой ўзбек миллиардери сафидан жой олди.\nИскандар Маҳмудовнинг онаси рус тили ўқитувчиси, отаси эса қурувчи-муҳандис бўлган. Республикадаги йирик завод-фабрика ва корхоналар қурилишида қатнашган. Шу ерда жумбоқнинг калитини топаётгандек бўлаяпмиз. Балки бунга қўшимча, шу авлодга хос бўлган ва наслдан-наслга ўтаётган истеъдод, қобилият ҳам қудратини кўрсатган бўлса, ажабмас.\nОлий ўқув юртини битиргандан кейин Искандар Маҳмудов бир неча йил давлат хизматида ишлади. Араб тилини пухта билгани сабабли 1984—1986 йилларда собиқ СССР Ташқи иқтисодий алоқалар вазирлигининг Ливиядаги совет ҳарбий маслаҳатчилари гуруҳида таржимонлик қилди. Шу йиллари собиқ иттифоқдан араб мамлакатларига борган рус ҳарбий мутахассислари ўзлари билан ишлайдиган маҳаллий халқ тилини, урф-одатини билмас, араб халқининг феъл-атворини тушунмас эди. 1986—1988 йиллар Ироқдаги ҳарбий объектларни қуриш бошқармасида бу масалада айни таржимон Искандар Маҳмудов уларнинг жонига оро кирди.\n— Таржимон холис хизмат қилиши керак, ана шунда ҳурматга, обрў-эътиборга сазовор бўлади, буюртмачилар ҳам унга ўзига ишонгандек ишонади. Яхши, адолатли, беғараз одам бўлсангиз, боз устига уларнинг тилини, дилини билсангиз, улар сизни яқин одами сифатида қабул қилади. Ҳатто ишига, бизнесига шерик бўлишни ҳам таклиф эта бошлайди, — дейди Искандар Маҳмудов.\n1988 йили хориждаги хизмат сафаридан қайтгандан кейин Искандар Маҳмудовни Ўзбекистон эҳтиёжи учун товар сотиб оладиган ва ўзбек пахтаси, урани билан савдо қиладиган «Ўзбекинторг» ташкилотига ишга таклиф қилишди. Ҳақиқий коммерция, хорижий давлатлар билан дастлабки савдо қилиш тажрибасини Искандар Маҳмудов шу ерда ўрганди. Тажриба тўплади. Лекин Тошкентда узоқ ушланиб қолгани йўқ. Ўзбекистоннинг эҳтиёж ва имкониятларини яхши биладиган, рус, араб тилларини пухта ўзлаштирган уддабурон тадбиркор, ташқи савдо соҳасидаги мутахассис даражасига етган таржимон кимга керак бўлмайди, дейсиз.\nИскандар Маҳмудов олти тилни билади, иккинчи турмуш ўртоғи билан еттинчи — татар тилида бемалол сўзлаша олади. У киши билан суҳбатлашганда ҳайрон бўласан, ҳайратга тушасан, дейди ҳамкасблари. Ҳозиргина бир-бирига қарама-қарши бўлган фикрларни айтиб туриб, шу заҳоти ана шу фикрини ўзи инкор қилиши ҳам мумкин. Унга жавобан, «Ие, ҳа, ахир ҳозиргина бошқа фикрни айтган эдингиз-ку, буёғи қандай бўлди», деганингизда: «Шошилманг, масалани тўғри ҳал қилишнинг бир нечта варианти мавжуд. Сўнгги айтган фикрим энг фойдалиси, энг безаволи», деб жавоб қилади ва уни сизнинг олдингизда асослаб ҳам беради.\nБир қизиқ одати бор. Ишлаб чиқариш жараёнига катта раҳбар сифатида кўп ҳам аралашавермайди. «Ишни яхшилайман, деб билиб-билмай мутлақо тескари натижага эришишингиз мумкин, мутахассисларга ишониш керак», дейди тадбиркор. Қўл остида ишлаётганларга эркинлик, мустақиллик берган, айни пайтда масъулиятдан қочмаслик, уни бўйнига олиш ҳам юклатилган. Лекин маҳсулотларининг сифатини, режадаги ҳажмини, ишлаб чиқариш рентабеллигини диққат билан кузатиб боради. Вазиятга қараб зудлик билан чора-тадбирлар ҳам кўради.\nҲозирги кунда Қозоғистонда, Бельгияда ва бошқа давлатларда минг-минглаб ишчиларга иш бераётган, уларни хорижий давлатлар қонун-қоидалари даражасида маош билан таъминлаб, ижтимоий ҳимоя чораларини кўраётган Искандар Маҳмудов чет элга якка ўзи кетгани йўқ. У киши билан бирга тоғаси Олим Маҳмудов (ҳозир «Уралелектромед» корхонасида бош мутахассис), акасининг бир ўғли, Искандарнинг тенгдош оғайниси (ҳозир УГМК директорлар кенгашининг аъзоси, рангли металлга ишлов бериш бўйича бошқарма бошлиғи) Шуҳрат Маҳмудов ва бошқа ака-ука, тоға, амаки, қариндош-уруғлар бирга кетишган.\nНоёб истеъдодга эга бўлган тадбиркор хорижда Жаҳонгир исмли ўғил кўрди. Ҳозир у 32 ёшда. Жаҳонгир Буюк Британияда Халқаро бизнес мактабини битирди. 2009 йилдан «Аэрокосмос» компанияси Бош директорининг маслаҳатчиси. 2010 йилдан «Голдман Сакс групп» товарлар департаментида даромадларни рўйхатга олиш, валюта бозори ва хом ашё товарлар бўйича маслаҳатчи лавозимида, 2012—2015 йилларда «УГМК-холдинг»да тоғ ишлари бўйича директор маслаҳатчиси, Челябинск рух заводи (ЧПЗ) бош директорининг коммерсия ва молиявий масалалар бўйича ўринбосари лавозимида ишлади.\nЎзбекистон ҳукумати ва Урал тоғ-металлургия компанияси ўртасида 2017 йил 3 апрель куни Қорақалпоғистоннинг Қораўзак туманида таркибида нодир ванадий ҳамда титаномагнетит каби қимматбаҳо металлари бўлган Тебинбулоқ темир конини ҳамкорликда ўзлаштириш юзасидан меморандум имзоланди. Бу ерда, шунингдек, Ўзбекистонда биринчи бор бевосита тоғ рудасидан металл олинадиган пўлат эритиш печлари қад кўтаради. Киритилаётган инвестициянинг ҳажми, кон ва корхоналарда ишлайдиган ишчиларнинг сони биринчи босқичда 2 минг кишини ташкил қилади. Сармоя ҳажми 1,5 миллиард АҚШ доллари.\nЯнги тоғ-кон саноати корхоналарида юзлаб ишчилар, кончилар, пўлат эритувчилар, муҳандис-техник ходимлар, хизматчилар меҳнат қилади. Кондаги битта карернинг ўзидан йилига 22 миллион тонна руда қазиб олинади. Таркибида 65 фоиз темир бўлган улкан руда бойитиш комбинати барпо этилади. Йилига бир ярим миллион тонна чўян қуядиган металлургия комплекси қад ростлайди. Ўрганишлар шуни кўрсатдики, кон қаърида таркибида ноёб металлар бўлган бир неча миллиард тонна руда ётибди.\nПрезидент Шавкат Мирзиёевнинг Россия Федерациясига давлат ташрифи чоғида янги конни ўзлаштириш бўйича бир қарорга келинган эди. Искандар Маҳмудов бошлиқ Россиядаги йирик тоғ-металлургия компанияси билан шартнома имзоланди. Айни пайтда Урал кон-металлургия компанияси Тебинбулоқ конида карер қазиш ишларини бошлаб юборди. dle 10.2 скачать , Быстрый торрент трекер КиноСвин рунета


00:00 / 16.06.2011 | eski savollar | 1674\nҲурматли устоз, қуйидаги савол билан мурожаат этишга ижозат бергайсиз:Эркак киши бавл қилиб қулганидан кейин уша эрини яҳшилаб қисиб ёки силкитиб, бавлни тулалигича чиқариб ташлаши кераклигини устозимдан эшитганман. Бази ҳолларда таҳорат олиб булингандан сунг, уша эрдан кичик томчи чиқиб, таҳоратни синдиришига куп маротаба шоҳид булдим. Бу ҳолат узига яраша қийинчилик ҳам туг'дирмоқда. Масалан, бавл қилиб булиб, токи уни яҳшилаб чиқариб ташлагунча талайгина вақт утмоқда. Иккинчидан, уни чиқариб ташлаб, таҳорат олингандан кейин текшириб курилганда, жуда кичик томчи куринмоқда. Аммо у ташқарига чиққанича юқ. Каминада кейинчалик намоз уқиш жараёнида бу томчи ташқарига чиқиб, таҳоратни синдириб қуймасмикан деган шубда туг'илмқода. Базилар ҳожатга киргандан кейин, ташқарида бироз ҳаракат қилиб, бир неча бор утириб туриб, кейин таҳорат олишни тавсия қиладилар. Бунда уша бавл томчиси кийимга чиқиб ва бундай ҳол кунда бир неча бор такрорланиб, ички кийимни нопок қилиб қуймайдими?! (Кафт миқдоригача булган ог'ир нажосатга изн борлигидан ҳабарим бор)Намознинг қабул булиши гузал таҳоратга бог'ликлиги учун сиз азиз устозимиздан бу борада маслаҳат ва тавсия олмоқчи эдим. ЖазакАллаҳу кҳайран!\n- Бу васваса ҳолатидир. Бундан қутилиш керак.Абдуллоҳ ибн Муғаффал розияллоҳу анҳу ўз ўғилларининг: «Эй бор Худоё, қачонки жаннатга кирсам, жаннатнинг ўнг томонидаги оқ нарсани менга беришингни сўрайман», деяётганини эшитиб қолиб: «Эй болам, Аллоҳдан жаннатга киритишини ва дўзахдан паноҳ беришини сўра! Мен Расулуллоҳ соллаллоҳу алайҳи васалламнинг: «Келажакда, албатта, ушбу умматнинг ичида покликда ва дуода ҳаддидан ошадиган қавмлар бўлажак», деганларини эшитганман, дедилар». Абу Довуд ва Ибн Можа ривоят қилишган.Шарҳ: Аввало, Абдуллоҳ ибн Муғаффал ро-зиял¬лоҳу анҳу билан яқиндан танишиб олайлик.Абдуллоҳ ибн Муғаффал ал-Музаний розияллоҳу анҳу Мадинада истиқомат қилдилар. Умар ибн Ҳаттоб халифалик даврларида Басрага Исломдан дарс бериш учун ўн нафар саҳобани юборадилар, уларнинг орасида Абдуллоҳ ибн Муғаффал ҳам бор эдилар.Бу зот ҳаммаси бўлиб, 43та ҳадис ривоят қилдилар. Бу кишидан Абдуллоҳ ибн Бурайда, Абу Муаммар, Абдулворис, Ҳусайнул Муаллимлар ривоят қилишди. Бу зот ривоят қилган ҳадисларни уч «Саҳиҳ» соҳиблари ўз китобларига киритишган.Абдуллоҳ ибн Муғаффал розияллоҳу анҳу ҳижратнинг 57-санасида Басрада вафот этдилар.Исломда ота-онанинг болалар тарбияси бўйича масъулиятлари жуда ҳам катта. Ота-она ўз фарзандининг ҳар бир хатти-ҳаракати шариатга мувофиқ бўлиши учун жавобгар. Бу масъулиятли вазифани аввалги мусулмонлар қойиллатиб амалга оширганлар. Мана, ўша аброрлардан бирлари Абдуллоҳ ибн Муғаффал розияллоҳу анҳу ўз ўғилларининг Аллоҳ таолога илтижо ила қилаётган дуосида суннатга бироз тўғри келмайдиган ҳолатни сезиши билан дарҳол унга танбеҳ бериб, тўғри йўлни кўрсатмоқдалар. Ўғлининг: «Эй бор Худоё, қачонки жаннатга кирсам, жаннатнинг ўнг томонидаги оқ нарсани менга беришингни сўрайман», деб қилган дуосини ота дуода ҳаддан ошиш, деб баҳолади. Чунки мусулмон одам энг аввало, Аллоҳдан жаннатга киришни ва дўзахдан қутилишни сўраши керак. Аллоҳ таолонинг лутфи карами ила жаннатга киргандан кейин у ернинг мартабалари бу дунёда қилинган амалларга қараб бўлаверади.Абдуллоҳ ибн Муғаффал розияллоҳу анҳу ўғилларига берган танбеҳлари ўз фикрларидан чиққан нарса эмас, балки Пайғамбаримиз соллаллоҳу алайҳи васалламнинг ҳадисларига асосланган гап эканлигини билдириб:«Мен Расулуллоҳ соллаллоҳу алайҳи васалламнинг: «Келажакда, албатта, ушбу умматнинг ичида покликда ва дуода ҳаддидан ошадиган қавмлар бўлажак», деганларини эшитганман, дедилар».Бу ҳадисда покликда ҳаддан ошувчилар ҳақида гап борлиги учун у ушбу бобда келтирилмоқда. Демак, покликда ҳам ҳаддан ошмаслик керак экан. Ҳадд эса шариат кўрсатган чегарадир.Ушбу ҳадисдан олинадиган фойдалар:1. Ота-она ўз фарзандларининг ҳар бир ишини шариатга мувофиқ бўлишини кузатиб туриши зарурлиги.2. Боладан хато содир бўлганда ота-она яхшилик билан тушунтириб, тўғри йўлга солиб қўйиши зарурлиги.3. Аллоҳдан жаннатдаги маълум нарсаларни эмас, жаннатнинг ўзини сўраб дуо қилиш.4. Аллоҳдан дўзахга киритишдан паноҳ сўраб туриш кераклиги.5. Дуода ҳаддан ошмаслик.6. Покликда ҳаддан ошмаслик.7. Пайғамбаримиз соллаллоҳу алайҳи васалламнинг келажакда бўладиган ишлардан хабар беришлари.Ал-Ҳакам ёки Ибн ал-Ҳакам отасидан ривоят қилади:«Пайғамбар соллаллоҳу алайҳи васаллам сийдилар, сўнгра таҳорат қилдилар ва фаржларига сув сепдилар».«Сунан» эгалари ривоят қилишган.Таҳорат қилгандан сўнг фаржга сув сепиш кийимнинг устидан бўлади. Бу иш асосан шайтоннинг васвасасини рад қилиш учун маслаҳат берилади. Баъзи одамлар таҳорат қилиб бўлгандан кейин фаржидан сув чиқиб, кийимига текканга ўхшаб, иккиланиб қолади. Ана ўша нарса, сув сепганда йўқ бўлади.Имом Термизий қилган ривоятда Пайғамбаримиз соллаллоҳу алайҳи васаллам:«Жаброил менга: «Эй Муҳаммад, таҳорат қилганингда сув сепиб юбор. Чунки шайтон фаржни ҳаракатлантиради», деди», деганлар.Убай ибн Каъб розияллоҳу анҳудан ривоят қилинади: «Пайғамбар соллаллоҳу алайҳи васаллам: «Таҳорат учун Валҳон деб айтиладиган шайтон бор. Сув васвасасидан сақланинглар», дедилар».«Валҳон»нинг луғавий маъноси «ўта берилган» деганидир. Демак, шайтонларнинг ичида кишиларни таҳоратда васваса қилишга ўта берилганлари бор экан. Унинг васвасасидан эса таҳорат ва ғуслни бошлашда «Аъузу биллаҳи» ва «бисмиллоҳи»ни айтиш билан, эътиборни ва хаёлни бир жойга қўйиб, турли шубҳали фикрлардан узоқда бўлиш билан сақланиш мумкин.\nҒусл қилса рўза очладими?\nтаҳорат синадими ?